Tips-Tips Untuk Mama Yang Berpantang Sendiri Selepas Bersalin

Secara umumnya amalan berpantang sebenarnya tidak hanya menumpukan kepada sajian makanan serta minuman. Malahan amalan ini turut merangkumi hubungan seks, aktiviti harian seperti amalan mandi dan berurut. Pada kebiasaannya, hubungan seks tidak digalakkan dalam tempoh tersebut. Dari segi perubatan pula, tempoh berpantang ini sebenarnya adalah tempoh rehat serta satu proses baik pulih tubuh badan seorang wanita bagi memastikan luka jahitan episiotomi atau jahitan pembedahan caesarean (pembedahan semasa melahirkan anak) yang telah dijalani akan sembuh sepenuhnya.
Apabila darah nifas telah kering dan tubuh badan kembali sihat, pada ketika inilah mereka lebih bersedia dari segi fizikal dan mental untuk membahagikan masa bersama bayi dan suami. Selain itu, sesetengah wanita akan mengalami trauma semasa kelahiran bayinya. Jadi mereka memerlukan masa bagi memulihkan tenaga dan kebiasaannya agak lama bagi mengatasi trauma tersebut. Bagaimana pula dengan mereka yang harus berpantang sendiri? Tak semua wanita gemar berpantang sendiri, tambah-tambah untuk mereka yang baru melahirkan anak pertama. Tapi, mungkin atas sebab-sebab yang tak dapat dielakkan yang membuatkan anda terpaksa berpantang sendiri.

Dari segi kesihatan, darah nifas sebenarnya mengandungi bakteria (kuman) dan lendiran daripada lapisan dinding rahim. Keadaan anatomi salur kencing (uretra) dan salur dubur yang terletak berdekatan dengan salur faraj menyebabkan kemungkinan mudah dijangkiti kuman. Luka jahitan episiotomi juga mugkin boleh terbuka atau terkoyak jika berlaku hubungan seks pada peringkat awal. Pada kebiasaannya, luka episiotomi sembuh dalam masa dua hingga empat minggu selepas kelahiran. Ada juga beberapa kes yang mengalami masalah semasa proses penyembuhannya dan mengambil masa yang lama untuk sembuh.Pemakanan: Jika dilihat dari segi aspek pemakanan pula, mengikut kepercayaan senarai makanan yang tidak digalakkan termasuk sayur-sayuran yang diklasifikasikan sebagai sayuran ‘sejuk’ seperti kangkung, bayam, pucuk paku serta jenis ikan yang boleh menyebabkan masalah ‘gatal’ seperti ikan kembung, ikan tongkol dan ikan cencaru. Ibu yang sedang berpantang juga tidak digalakkan mengambil makanan atau sajian yang pedas kerana dikhuatiri akan ‘disalurkan’ melalui susu ibu kepada bayi.Kebanyakan wanita, khususnya orang Melayu juga kurang meminum air walaupun dari segi perubatan amalan ini ada kesan negatifnya. Komplikasi yang sering terjadi akibat amalan ini adalah masalah sembelit serta dehidrasi (kekurangan air). Penghasilan susu badan juga akan terjejas akibat kekurangan air dalam badan. Sebenarnya dari sudut perubatan moden, ibu-ibu yang berpantang adalah sangat-sangat digalakkan untuk meminum air masak atau air suam antara lapan hingga 12 cawan sehari berikutan kehilangan banyak bendalir dalam badan semasa proses kelahiran bayi, pengeluaran darah nifas dan juga penyediaan bagi penyusuan. Namun begitu, minuman berais atau bergas adalah tidak digalakkan dan perlu dielakkan.
PERUBAHAN MENTAL
Selain perubahan fizikal atau jasmani yang berlaku pada wanita, perubahan mental dan emosi juga berlaku. Wanita yang sedang hamil dan melahirkan anak mengalami tekanan jiwa yang berat kerana kedua-dua proses kehamilan dan kelahiran ini dianggap sebagai faktor yang menekan. Ada sesetengah wanita mengalami tekanan jiwa yang begitu kuat sehingga mereka mengalami kemurungan. Malah sesetengahnya pula mengalami jiwa yang terganggu (psychosis) selepas melahirkan anak.Kehamilan dan kelahiran juga akan mengganggu hubungan seks. Perubahan fizikal isteri mungkin menyulitkan hubungan seks ataupun mengurangkan kelesaan. Selepas melahirkan anak pula, hubungan seks tidak digalakkan untuk sementara waktu.Waktu puerperium atau waktu pantang yang biasanya selama 42 hari dianggap sebagai tempoh pemulihan daripada semua gejala kecederaan, tekanan jiwa dan mental serta pemulihan fungsi kewanitaan. Pada ketika ini juga rahim menguncup kepada saiz yang kecil seperti keadaan sediakala. Proses ini digelar involution.Proses pemulihan boleh dipercepatkan dengan beberapa cara yang diamalkan oleh wanita sendiri dan kadang-kala ini boleh dipendekkan sehingga jangka waktu empat minggu, manakala sesetengahnya pula mengambil masa yang lebih lama sedikit iaitu lapan minggu.
BERPANTANG SENDIRI

Jika anda memilih untuk berpantang sendiri di rumah, pastikan penglibatan suami dalam memberikan bantuan. Suami perlu menjadi orang kuat yang membantu isteri sepanjang tempoh berpantang.
Tips sekiranya Mama Berpantang Sendiri di Rumah
 #1 PERSIAPAN MAKANAN
Salah satu faktor penting dalam penjagaan ibu berpantang adalah pemakanan. Ibu lepas bersalin mesti makan makanan yang berkhasiat dan tidak boleh terlepas waktu makan. Tetapi ibu tidak boleh makan sembarangan jenis makanan. Jadi, pastikan beberapa minggu sebelum bersalin, anda sudah buat persiapan menu makanan berpantang dan bahan-bahan yang diperlukan serta cara memasaknya. Ini bagi memudahkan suami membantu menyediakan masakan tersebut. Maklumlah pada minggu-minggu awal, ibu tidak boleh bergerak banyak. Menu orang berpantang mudah disediakan dan ringkas sahaja. Barang basah yang sudah dibeli, simpan di dalam peti sejuk. Pastikan sudah siap dipotong dan dibersihkan untuk satu kali masak. Pada minggu pertama, ibu digalakkan makan makanan kering bagi mempercepatkan pengecutan rahim. Pastikan juga waktu makan tepat untuk mengelakkan perut masuk angin. Makan nasi ketika panas dalam kadar sederhana.Tetapi ibu perlu makan dengan kerap apatah lagi sedang menyusukan bayi, maka ibu cepat berasa lapar.
 #2 PERANAN SUAMI SANGAT PENTING
Suami adalah orang yang paling rapat dengan anda. Sokongan dan bantuan suami sangat penting bagi membolehkan ibu menjalani tempoh berpantang dengan sempurna tanpa tekanan. Berbincanglah dan terangkan kepada suami bagaimana dia boleh membantu anda semasa berpantang. Suami mesti membantu menguruskan kerja-kerja rumah seperti membasuh, menjemur dan melipat pakaian, menjaga anak, memasak makanan berpantang isteri dan menguruskan keperluan isteri berpantang. Oleh itu sebaiknya, suami mengambil cuti yang panjang lebih kurang seminggu atau dua minggu untuk menguruskan isteri dan anak yang baru lahir. Bantuan amat diperlukan terutama jika ibu bersalin secara pembedahan

Sediakan Mandian Untuk Isteri- Suami perlu bangun lebih awal untuk merebus daun-daun herba sebagai penambah rasa dalam mandian isteri. Digalakkan pada minggu pertama bagi mengembalikan kesegaran badan. Sekarang sudah ada mandian herba segera untuk ibu lepas bersalin, hanya perlu rendam uncang dalam mandian. Minggu seterusnya, boleh sediakan air suam sahaja dan lebih baik jika di rumah ada water heater.Sediakan sarapan – Selepas bersalin, ibu kehilangan darah yang banyak dan penyusuan susu ibu menjadikan ibu sentiasa lapar. Oleh itu, sediakanlah sarapan lebih awal untuk isteri anda. Selepas solat subuh, bersenam sikit di dapur. Tak dapat sediakan sarapan berat, cukuplah sekadar milo atau horlick suam dengan roti bakar atau biskut kering. Pasti isteri anda rasa amat dihargai dan disayangi. Haaa, Nampak tak cirri suami mithali, mudah kan?Mandikan Bayi – Selepas bersalin biasanya ibu masih lemah terutamanya yang bersalin secara pembedahan dan tidak kurang juga yang menjalani episiotomi. Untuk bergerak juga agak sukar bagi mereka, apatah lagi untuk melakukan kerja-kerja di rumah. Badan bayi baru lahir masih lembut, jika suami tiada kemahiran atau tidak berbakat langsung, sekurang-kurangnya anda boleh membantu isteri, ibu atau mertua menyediakan mandian bayi. Biasanya bayi dimandikan dengan air suam bagi mengelakkan hypothermia kerana pada peringkat awal, suhu badan bayi masih lemah.Menjaga Anak-Anak Yang Lain -Bagi yang menyambut kelahran anak kedua atau lebih (maksudnya sudah ada 1-2 anak sebelumnya), pastikan segala urusan anak diuruskan merangkumi makan, minum, pakai, mandi dan menidurkan anak. Janganlah mengharapkan isteri yang baru melahirkan untuk menjaga anak-anak yang lain. Biarkan isteri berehat sepenuhnya bersama bayi yang baru dilahirkan. Bagaimana merasai kepenatan isteri melahirkan, suami boleh cuba menemani isteri semasa bersalin. InsyaAllah akan terasa pengorbanan isteri.Sediakan Keperluan-Keperluan Isteri – Untuk memudahkan kerja, anda boleh sediakan barang-barang keperluan yang diperlukan terlebih dahulu seperti sebotol air minuman, flask air panas, minuman 3 in 1, biskut, roti, bakul pakaian kotor, sediakan breaaspump dan majalah kegemaran bagi mengelakkan ibu kebosanan. Nampak remeh tetapi amat membantu terutamanya jika anda sedang menguruskan anak yang lain.Sentiasa Berada Di Sisi Isteri – Berkepit je ke? Maksudnya, sentiasalah berada bersama isteri untuk menghulurkan apa-apa bantuan yang diperlukan. Janganlah sehingga isteri terjerit-jerit memanggil anda untuk mendapatkan bantuan sedangkan anda tertidur di ruang tamu.Pastikan persekitaran isteri dan bayi sentiasa bersih dan kemas – Bantu isteri mengumpulkan pakaian kotor dan basuhlah pakaian-pakaian itu. Tidak susah sekiranya anda menggunakan mesin basuh. Jangan harapkan isteri untuk bangun berjalan untuk membasuh dan menyidai pakaian. Dalam tempoh berpantang, yakinkan isteri tugasan membasuh, menjemur dan mengangkat pakaian boleh dilakukan oleh anda. Setakat melipat tu, tak apalah dilakukan oleh isteri sebab ia termasuk dalam kategori kerja ringan.Sentiasa positif – Sungguhpun anda letih, janganlah ditunjukkan depan isteri. Isteri perlukan semangat untuk pulih selepas melahirkan bayi. Jika suami tiada semangat, sentiasa lesu dan lemah, isteri akan rasa sedih dan mungkin menggalakkan terjadinya kemurungan atau post-partum depression.
 #3 SEDIAKAN JADUAL BERPANTANG
Rutin harian semasa berpantang amat penting supaya ibu dapat rehat yang cukup. Sediakan jadual rutin waktu mandi, bertungku, bertangas, berpilis, memakai bengkuk, berurut, mengepam susu (untuk stok jika anda bekerja) dan menguruskan bayi. Dengan adanya jadual, anda akan berdisiplin mengikut rutin berpantang supaya cepat kembali cergas.
#4 HANTAR ANAK DI TASKA
Sekiranya anda mempunyai anak, pastikan mereka juga mempunyai jadual aktiviti harian supaya mereka tidak membuat ‘perangai’ dan boleh mengganggu emosi ibu. Jika mereka memang anda tinggalkan di taska atau pengasuh ketika bekerja, maka sepanjang berpantang anda perlu tetap menghantar mereka. Ini kerana agak sukar untuk anda menjalani tempoh berpantang sendirian tanpa bantuan orang lain dan dalam masa yang sama perlu menjaga anak-anak lain terutama jika mereka berusia di bawah enam tahun.
 #5 MENCARI BIDAN/TUKANG URUT
Keperluan ini sangat penting untuk memastikan rutin berpantang dapat dilaksanakan dengan lancar.Oleh itu pastikan anda sudah membuat tempahan awal bidan atau tukang urut untuk mengurut anda semasa berpantang. Sekarang bukan sahaja ada khidmat tukang urut, kalau ada bajet lebih anda juga boleh mengupah confinement lady yang akan membantu menguruskan penjagaan ibu dalam berpantang. Menariknya, anda boleh pilih pelbagai pakej yang ditawarkan mengikut bajet anda. Pakej yang ditawarkan termasuk mengurut, memakaian bengkuk, memasak makanan berpantang dan memandikan bayi. Ia lebih mudah dan banyak membantu ibu berpantang.
 #6 KELENGKAPAN IBU BERSALIN DAN BAYI

Pastikan kesemua kelengkapan untuk anda dan bayi sudah tersedia. Antara kelengkapan ibu yang mesti ada adalah stoking, baju sejuk, kain batik, bengkung, tungku, herba berpantang, pam payu dara, keperluan menyimpan susu ibu perahan, tuala wanita dan coli penyusuan. Sementara keperluan bayi pula termasuk pakaian, lampin pakai buang, tisu basah, sarung kaki dan tangan, set tilam, minyak telon, bedung dan lain-lain yang penting. Bagaimanapun jika kehabisan stok barangan keperluan tersebut dan tiada sesiap boleh membantu membelikan, anda boleh beli sahaja secar online. Kini ada bermacam kedai barangan ibu dan bayi yang menawarkan khidmat jualan secara online.
 #7 PERSEDIAAN MENTAL, FIZIKAL DAN EMOSI
Anda mungkin fikir anda kuat dan boleh menguruskannya sendirian tetapi selepas melalui tempoh berpantang sendiri, ternyata ia tidak semudah yang disangka. Oleh itu pastikan anda sudah membuat persiapan mental, fizikal dan emosi. Banyakan mencari maklumat dan info daripada pengalaman ibu-ibu lain yang pernah melaluinya. Berpantang seorang diri memang berisiko. Anda mungkin akan bersedih dan tertekan apabila semuanya perlu dilakukan sendiri kerana biasanya ibu berpantang dilayan seperti ‘permaisuri’ oleh orang yang menjaganya. Oleh itu pastikan anda sudah menjangkakan cabaran yang akan dilalui sepanjang tempoh berpantang terutama dalam bab menjaga bayi baru lahir. Elakkan daripada rasa tertekan kerana jika emosi tidak stabil,anda mungkin berasa sedih atau meroyan.
Sumber:  healthyvitagarden.com / pa&ma / internet


Cara Mengatasi Anak Kuat Merengek

Menghadapi anak kecil yang suka merengek, ibu bapa harus mempunyai kesabaran yang tinggi karena ia mudah sekali menangis. Tingkah laku ini berhubung rapat dengan temperamen anak.  Temperamen menurut kamus dewan bahasa bermaksud sifat batin yang mempengaruhi kelakuan seseorang (seperti periang, pemarah, dan lain-lain). Umumnya temperament anak dibahagi kepada tiga:

Mudah
Sukar
Lambat (slow to warm up).

Untuk mengetahui temperamen anak kita, ibu  bapa perlu melihat ciri-ciri mudah, sukar, dan lambat ini semenjak anak masih bayi. Anak yang tergolong dalam kumpulan pertama sangat mudah menyesuaikan diri dalam situasi yang baru. Sebaliknya anak yang tergolong dalam kumpulan kedua sukar menyesuaikan diri dengan menunjukkan reaksi yang negatif bila diletakkan dalam situasi yang baru. Anak yang tergolong dalam kumpulan ketiga pula lambat serta memerlukan masa tertentu untuk menyesuaikan diri. Secara umumnya anak-anak yang selalu merengek adalah anak-anak yang mempunyai temperament sukar dan lambat.

FAKTOR PENYEBAB DAN CARA-CARA MELAYANI ANAK-ANAK YANG SUKA MERENGEK

 KEADAAN FIZIKAL ANAK

Anak yang mengantuk, kepanasan, kedinginan, kelaparan, kehausan dan tidak sihat umumnya suka merengek.
Sikap Ibu bapa:
Perlu peka terhadap keadaan fizikal anak dan cari punca kenapa anak merengek dan selesaikan permasalahan itu. Umumnya dalam keadaan ini, anak akan kembali ceria jika keperluan fizikalnya sudah dilayani

 MENCARI PERHATIAN

Kadang-kadang anak inginkan perhatian. Ini sering berlaku kerana ibu bapa biasanya memberikan perhatian kepada anak hanya bila dia merengek sedangkan tidak ketika anak berkelakuan baik. Akibatnya, si anak “belajar” bahwa keinginannya(perhatian) hanya akan dipenuhi sekiranya dia merengek.
Sikap Ibu Bapa:

Jangan berikan perhatian istimewa ketika anak merengek. Jangan penuhi permintaannya sehingga ia menyedari bahwa cara yang telah dilakukan itu tidak benar. Tindakan ini juga dapat mendidik anak mengendalikan dirinya.
Ajak anak berkomunikasi dengan baik, didiklah dia bahwa cara yang dilakukannya itu adalah salah. Misal, “Kalau merengek macam ni.. ibu tak tahu dan tidak faham apa yang Nina mahu. Cuba cakap baik-baik dengan ibu, beritahu elok-elok dengan ibu apa yang Nina mahu..”
Berilah perhatian kepada anak setiap masa, terutama ketika dia berkelakuan baik dan tidak merengek. Bentuk perhatian itu cukup dengan kata-kata seperti, “Ibu bangga Nina tidak merengek ketika mandi tadi..”

 INGIN MENUNJUKKAN KEKUATANNYA

Anak kecil memiliki kecenderungan untuk menolak atau membantah terhadap ibu bapa. Anak-anak ingin menunjukkan bahwa dirinya pun mempunyai keinginan atau pendapat. Oleh itu, ibu bapa tidak perlu risau sekiranya dalam banyak perkara anak kecil kerap menolak dan lebih menyenangi pilihannya sendiri. Bila keinginannya tidak terpenuhi, ia akan menyebabkan anak merengek. Apalagi ramai ibu bapa yang bersikap memaksakan anak mengikut kehendak mereka karena merasakan ibu bapalah yang paling berkuasa.
Sikap Ibu bapa:
Jangan memaksa anak mengikut keinginan kita. Cubalah secara diplomasi seperti memberi pilihan kepada anak asalkan matlamat asal kita tercapai. Melalui cara ini, kita sebenarnya mendidik anak untuk membuat keputusan sehingga dapat memupuk rasa keyakinan diri pula. Contohnya, bila anak menolak untuk dimandikan, berilah pilihan, “Nina nak mandi dengan air panas atau air sejuk?” Melalui cara ini, tujuan untuk memandikan anak dapat dicapai dan anak pula boleh membuat keputusan dari dua pilihan itu sehingga tidak terasa seperti dipaksa oleh ibu bapanya Sedikit sebanyak anak merasakan bahawa dia berkuasa ke atas dirinya sendiri.

 TERLUKA PERASAANNYA

Biasanya ini terjadi bila anak dimarahi. Ini juga akan membuatkan anak merengek dan mungkin tanpa sedar mengucapkan kata-kata yang menyakitkan, seperti, “Nina benci pada ibu.” Ungkapan itu sesungguhnya hanya untuk menunjukkan rasa sedihnya. Namun, bila mendengar ucapan itu ramai ibu bapa menjadi semakin marah.
Sikap Ibu bapa:
Ibu bapa harus bersabar. Peluklah anak sambil menenangkannya seperti, “Ibu sayang pada Nina. Nina jangan menangis lagi ye..” Dengan pelukan dan ucapan yang menenangkan itu akan membuat anak merasa tenang dan merasa dirinya dilindungi.

 TIDAK MAMPU MELAKUKAN SESUATU

Ibu bapa tanpa sedar sering meminta dan mengharapkan anaknya melakukan sesuatu seperti orang dewasa. Ketika makan, misalnya, tanpa sedar ibu bapa meminta atau mengharapkan anak makan dengan cepat dan tidak menumpahkan makanan, padahal anak kecil belum mampu melakukannya. Ini pun boleh menyebabkan anak-anak merengek.
Sikap Ibu bapa:
Jangan memaksa anak melakukan sesuatu yang memang belum mampu dilakukannya. Sentiasa berikan penghargaan walaupun kejayaan yang dicapai sangat kecil untuk mendorong semangatnya sekaligus membangun rasa keyakinan diri. Contoh, “Wah, Nina suka makan sayur ya…tinggal sedikit lagi tu.. cuba habiskan..” Penghargaan itu diberikan ketika anak mampu melakukan sesuatu yang positif.

CARA ATASI ANAK KUAT MERENGEK

BERFIKIR POSITIF

Ibu bapa seharusnya tidak mudah berputus asa bila melihat anak misalnya mempunyai temperamen slow to warm up, yang memerlukan masa yang panjang untuk menyesuaikan diri. Berfikirlah secara positif bahwa kita dapat membentuknya menjadi anak yang baik. Dengan keyakinan ini, terbentuklah hubungan yang baik antara ibubapa dan anak.

TIDAK MENGALAH KEPADA RENGETAN ANAK

Cara ibu bapa berinteraksi dengan anak dapat mempengaruhi sikapnya. Misalnya, si anak yang memiliki kecenderungan untuk merengek menjadi semakin teruk jika dia memahami bahawa rengetannya itu dapat dijadikan sebagai senjata bagi dirinya. Apalagi bila ibu bapa selalu memenuhi atau mengalah pada rengekannya. Namun bila ibu bapa bersikap tegas dan tidak mudah mengalah, lama kelamaan rengetan itu akan berkurangan.

TIDAK MEMBERIKAN LABEL

Pemberian label kepada anak akan menyebab anak menjadi tidak yakin kepada dirinya sendiri. Bahkan lambat laun ia menjadi anak seperti yang dilabelkan selama ini. Umpama, diberi label “kaki merengek”, dan dipanggil dengan gelaran itu setiap hari, maka sikapnya yang suka merengek akan berterusan.

FOKUS KEPADA SIKAP ANAK

Untuk membangunkan sikap positif anak, selalulah memerhati tingkah lakunya yang baik dan berikan penghargaan. Jangan hanya memberikan perhatian ketika anak berkelakuan buruk. Contoh, “Wah, hari ini Nina tidak merengek langsung. Ibu suka hati bila Nini berkelakuan begini. Ini dapat menanamkan rasa keyakinan diri pada anak.

TIDAK MEMBANDINGKAN-BANDINGKAN

Setiap anak memiliki kelebihan dan kekurangan. Tugas ibu bapa adalah memaksimakan kelebihan setiap anak dan meminimakan kekurangannya. Ini dapat menanamkan rasa percaya si kecil bahwa dirinya memang memiliki keistimewaan sama seperti teman-temannya yang lain.

Sumber: Ibubapacemerlang.blogspot


KAEDAH MENCEPATKAN KELAHIRAN YANG IBU HAMIL PERLU TAHU

Sebagai seorang bakal ibu, perkataan induksi (induce) ataupun memulakan proses kelahiran lebih awal lazim kedengaran terutamanya jika anda menghadapi masalah perubatan semasa mengandung. Banyak sebab-sebab mengapa proses kelahiran dimulakan walaupun anda belum lagi mengalami kontraksi atau secara amnya sakit untuk bersalin. Kaedah-kaedah yang digunakan untuk induksi kelahiran juga dapat mencepatkan proses masa untuk bersalin. Ini penting difahami sekiranya anda telah dikenalpasti oleh doktor untuk melahirkan anak sebelum kontraksi serta kesakitan bersalin spontan.

PERINGKAT PROSES KELAHIRAN

Kontraksi serta kesakitan untuk bersalin biasanya hadir secara spontan di antara minggu ke 37 hinggalah ke minggu 42. Ada tiga peringkat proses kelahiran:

Proses Pertama: Proses kelahiran adalah yang terpanjang, bermula dengan kontraksi rahim dan diikuti dengan kesakitan meneran secara berkala. ini menyebabkan pintu pangkal rahim puan terbuka dari beberapa milimeter hinggalah ke maksimum 10 sentimeter.
Proses Kedua: Peringkat meneran di mana pintu pangkal rahim puan sekarang paling maksimum pada 10 sentimeter sehinggalah berlakunya kelahiran bayi.
Proses Ketiga: Merupakan peringkat di mana uri (plasenta) dikeluarkan.

Pangkal rahim anda menipis dan seterusnya membuka supaya kepala bayi dapat melalui hinggalah ke faraj dan seterusnya kelahiran. Ada juga keadaan di mana keadaan menipis serta membuka pangkal rahim ini berlaku beberapa minggu sebelum anda merasai sakit kontraksi yang mencetuskan kelahiran bayi.

Rahim merupakan organ anatomi yang berotot dan kontraksinya akan menyebabkan anda mengalami sakit belakang.

Perjalanan kontraksi ini berlaku dari bahagian atas sehinggalah ke bahagian bawah rahim. Kontraksi ini mungkin akan diikuti dengan rasa sakit.

Rahim menjadi tegang dan mengeras. Apabila kontraksi reda, rahim anda berehat dan perut menjadi lembut kembali. Puan akan berasa lega dan tidak lagi cemas.

Kontraksi yang beritma dan makin bertambah kekuatan serta kekerapan ini menyebabkan pintu pangkal rahim menipis serta membuka, dan seterusnya bayi akan menurun ke arah faraj. Kekerapan dan kekuatan kontraksi ini berakhir dengan kelahiran bayi.

Ada di antara ibu-ibu mengandung yang mengalami kontraksi pada minggu ke-34 dan juga mungkin pada minggu-minggu yang sebelumnya.

Kontraksi ini lazimnya berlaku pada penghujung hari dan tidaklah begitu menyakitkan tetapi tetap mencemaskan ibu yang mengandungkan anak sulung. Kontraksi ini dipanggil sebagai kontraksi Braxton Hicks. Ianya sakit bersalin yang palsu.

Semasa kesakitan bersalin yang sebenar, bayi anda dilindungi dari diremukkan oleh rahim dengan kehadiran air ketuban. Lama kelamaan, apabila kontraksi bertambah, lapisan dinding ‘belon’ yang berisi dengan air ketuban akan pecah. Kehadiran air ketuban melalui faraj mungkin digambarkan sebagai lembap ataupun basah kuyup. Lazimnya selepas pecahnya belon air ketuban, kontraksi bertambah dan menjadi-jadi.

PUNCA KELAHIRAN DIPERCEPATKAN

Doktor tidak akan mencadangkan induksi ataupun mencepatkan kelahiran sekiranya anda tidak mempunyai risiko-risiko tertentu. Tempoh kelahiran serta kemudahan unit rawatan rapi neonatal juga diambil kira. Tujuan induksi ataupun mempercepatkan kelahiran dipilih sekiranya terdapat risiko kepada kesihatan ibu hamil jika masih lagi mengandung, ataupun mungkin untuk melindungi kesihatan bayi dalam kandungan. Sekiranya ibu dan kandungan tidak bermasalah, jarang sekali induksi ataupun mempercepatkan kelahiran dilakukan sebelum minggu ke-39.
Di antara sebab-sebab mengapa kelahiran dipercepatkan adalah:

Mempunyai penyakit darah tinggi semasa mengandung.
Mempunyai masalah kesihatan di mana sekiranya tempoh mengandung dilanjutkan boleh memudaratkan.
Kandungan melebihi tempoh jangkaan, iaitu tempoh jangka dan dicampurkan 10 hari.
Turun air ketuban dan kuman telah menjangkiti rahim.
Uri (plasenta) terlucut dari dinding rahim, menyebabkan puan kehilangan darah yang banyak. Dalam keadaan ini, ibu hamil akan menghadapai kelahiran melalui pembedahan caesarean.
Kebocoran air ketuban sebelum tempoh matang.
Ada banyak sebab-sebab lain lagi yang menyebabkan kelahiran dipercepatkan, mungkin kerana sosial logistik di mana kandungan telah pun mencukupi penggal dan kediaman jauh di pendalaman.

PROSES INDUKSI KELAHIRAN

Lazimnya di hospital, ubat jenis prostaglandin akan dimasukkan ke dalam faraj, tetapi ada juga yang menggunakan teknik ubat oksitosin melalui pembuluh darah.

Cara lain seperti menggunakan laminaria yang diletakkan di pembukaan pangkal rahim. Dengan masa, alat ini menyerap air dan menjadi bertambah lebar, jadi pangkal rahim dibukakan secara perlahan-lahan.

Sekiranya anda mempunyai kontraindikasi untuk menggunakan kaedah lazim untuk mematangkan pangkal rahim, berkemungkinan doktor perbidanan akan membuka pangkal rahim dengan cara menyapu lapisan nipis yang melindungi air ketuban.

Dengan kaedah ini, anda mungkin mengalami sedikit kekejangan dan juga sedikit berdarah yang tidak merbahaya.

Badan anda akan mengeluarkan prostaglandin sendiri yang mana dengan masa akan melembutkan pangkal rahim dan akhirnya menyebabkan kontraksi serta mencepatkan kelahiran.

Sekiranya pangkal rahim sudah terbuka tetapi bukaannya masih kecil, berkemungkinan juga lapisan selaput yang melapisi air ketuban akan dipecahkan, kaedah ini dijalankan sekiranya kepala bayi sudah jatuh jauh ke dalam tulang pinggul.

INDUKSI ATAU PROSES MENCEPATKAN KELAHIRAN TIDAK BOLEH DIJALANKAN SEKIRANYA:

Uri (plasenta)  berada di bawah (tempat bukaan pangkal rahim). Keadaan ini dipanggil plasenta praevia, kelahiran terpaksa dijalankan melalui pembedahan.

Bayi dalam kandungan berada dalam keadaan melintang, atau mana-mana kedudukan di mana kepalanya bukan di tulang pinggul.

Tali pusat bayi anda berada di bawah dan mungkin terlebih dahulu keluar sekiranya lapisan air ketuban bocor, ini boleh menyebabkan kematian bayi.

Pernah mengalami pembedahan pada rahim, mungkin kerana fibroid ataupun membaik pulih anatomi rahim yang abnormal bentuknya.

RISIKO

Terdapat beberapa risiko berkaitan dengan induksi atau mana-mana kaedah untuk mencepatkan kelahiran. Walaupun ada sedikit risiko tetapi kaedah-kaedah yang dipraktikkan di hospital adalah selamat.

Perubahan pada kadar degupan jantung bayi dalam kandungan.

Mungkin risiko jangkitan pada ibu serta bayi di dalam kandungan.

Masalah yang berkait dengan tali pusat bayi seperti terhimpit, terkeluar dahulu semasa pecahnya air ketuban dan sebagainya.

Rangsangan berlebihan terhadap kontraksi rahim menyebabkan kekerapan kontraksi terlalu cepat dan terlampau kuat.

Pecahnya rahim.

Perlu ditegaskan sekiranya anda perlu melalui induksi atau kelahiran yang perlu dipercepatkan, pilihlah hospital atau pusat bersalin yang mempunyai kemudahan asas perbidanan yang boleh mengenal pasti akan masalah yang mungkin akan terjadi lantas merujuk ke hospital yang lebih berkelengkapan untuk memastikan kesihatan ibu serta bayi terjaga dan terurus.

 Sumber: Utusan


MEMINTA MAAF BUKAN TANDA ANDA SALAH!

Meminta maaf dan memaafkan adalah salah satu kunci yang berkesan untuk melupuskan apa jua konflik. Malah energi maaf ini juga mampu menenangkan suasana dan menghapuskan permusuhan dalam hubungan rumah tangga. Namun saat berlakunya konflik antara suami isteri, ucapan maaf ini terasa begitu sukar untuk diterima ataupun diucapkan. Masing-masing dengan ego tersendiri, tak kurang juga yang degil dan malu untuk meluahkan kalimat keramat ini yang akhirnya mengeruhkan lagi hubungan. Menurut pakar psikologi, keengganan untuk meminta maaf selalunya terjadi ketika salah satu pihak merasakan posisinya lebih tinggi daripada pihak yang satu lagi. Dalam perkahwinan, sebaiknya tidak ada satu pihak yang merasakan dirinya lebih hebat ataupun betul daripada pihak yang lain. Berhati-hatilah kerana keengganan untuk meminta maaf boleh mengheret ke satu konflik yang lebih berat. Mengucapkan kalimat maaf kepada pasangan dapat meredakan kemarahan pasangan, menenangkan jiwa dan membuat pasangan rasa lebih dihargai. Oleh itu fahami enam alasan ini kenapa ungkapan maaf itu penting dalam sesebuah rumah tangga.

BUKAN BERERTI LEMAH

Jika merasakan apabila anda meminta maaf, anda berada di pihak yang lemah, anda sebenarnya silap. Sebenarnya ketika anda meminta maaf kepada pasangan disebabkan oleh kesalahan anda sendiri, ia menunjukkan bahawa anda sedang menghargai perasaan pasangan. Lagipun tak salah jika anda perlu mengalah kerana sikap mementingkan diri boleh membuatkan anda semakin ego dalam hubungan. Bukan ke lebih baik kalau anda berterus-terang dan berkata benar daripada membuatkan pasangan tertekan. Jangan dibiarkan terpendam lama, takut nanti boleh tercetusnya perang besar.

BUKTIKAN KEMAAFAN DENGAN KETULUSAN HATI

Jangan meminta maaf hanya di bibir sahaja ataupun sekadar untuk mengalihkan masalah kerana cara ini langsung tidak menyelesaikan masalah. Buktikan ketulusan dengan meminta maaf seikhlas hati dan segera memperbaiki diri agar rajuk pasangan anda tidak berpanjangan. Ada ketikanya sukar untuk memohon maaf secara berdepan. Apa kata anda ambil hati pasangan dengan melakukan tindakan yang disukainya misalnya memasakkan makanan kegemarannya ataupun menyediakan keperluan yang diinginkannya. Apabila hati pasangan sudah sejuk, mintalah maaf kepada pasangan dan katakan yang anda benar-benar menyesal. Dengan cara ini akan mencairkan hati pasangan untuk memaafkan anda.

TAK SEMESTINYA YANG SALAH MEMINTA MAAF

Mungkin saat anda memarahi pasangan kerana telah melakukan kesalahan terhadap anda, tanpa sengaja ada perbuatan, mimik muka atau kata-kata anda yang telah menyinggung hatinya. Jadi tiada salah untuk anda pula yang meminta maaf kepadanya kerana kata maaf itu merupakan sebuah ungkapan yang sangat berkesan dalam meredakan kemarahan.

KERAS KEPALA BUKAN PENENTU ANDA KUAT

Miliki sikap keras kepala dan ego yang tinggi bukanlah penentu seseorang itu lebih kuat. Bahkan sikap ego dan mementingkan diri sendiri jika dibiarkan berterusan boleh menjadi racun yang akhirnya memusnahkan sesebuah rumah tangga. Apabila anda merendahkan ego dan sikap keras kepala dengan memaafkan pasangan, kehidupan rumah tangga yang anda berdua bina akan lebih harmoni. Malah komunikasi anda berdua juga akan bertambah baik dalam membentuk sebuah keluarga bahagia.

MAMPU SELAMATKAN RUMAH TANGGA

Kehidupan suami isteri pasti tidak terlepas daripada rasa kecil hati dan tersinggung. Segala masalah yang melanda itu akan terlerai satu persatu jika anda mengakui kesilapan dan segera memohon maaf. Selain berjaya menyelesaikan masalah yang dihadapi bersama pasangan, memohon maaf juga memberi kejayaan dalam perkahwinan kerana anda telah menyelamatkannya daripada terus retak.

BOLEH BELAJAR DARIPADA KESILAPAN

Meminta maaf kepada pasangan atas kesalahan anda membolehkan anda belajar daripada kesilapan yang telah anda lakukan. Mungkin sebelum itu anda tidak terfikir untuk melakukannya ataupun sama sekali anda tidak terfikir akan baik dan buruk yang bakal terjadi.

Sumber: Internet


KELAHIRAN BAYI PRAMATANG

Melihat bayi ditempatkan di dalam balang khas berkaca (inkubator) dengan wayar berselirat di sekeliling badan menjadikan perasaan seorang ibu yang melahirkannya resah sepanjang masa. Masakan tidak, impian untuk melihat anak yang dikandung lahir normal dan sihat seperti bayi-bayi lain pastinya musnah apabila kandungan yang dijaga tidak sempat mencecah usia 40 minggu. Menurut anggaran dari negara ke negara mengenai fenomena itu, kebanyakkan bayi pramatang dilahirkan tidak dapat diselamatkan. Jika hidup sekali pun, mereka berdepan dengan masalah ketidakupayaan dalam jangka panjang. Kelahiran pramatang itu bermaksud bayi yang dilahirkan bawah 37 minggu. Biasanya wanita akan hamil sehingga tempoh penuh iaitu 40 minggu. Sekiranya kelahiran berlaku tiga minggu awal daripada 40 minggu ia dianggap sebagai pramatang.

Dalam kes kelahiran pramatang ini, bayi yang lahir akan mempunyai saiz badan yang kecil, lemah, berat badan hanya dalam lingkungan 450 hingga 1,600 gram sahaja serta panjang sekitar 25 hingga 33 sentimeter.

Bukan itu sahaja, tumbesaran bayi pramatang ini juga sebenarnya masih belum sempurna dan disebabkan itulah mereka (bayi pramatang) akan dilahirkan dengan paru-paru yang belum berfungsi dan berkembang dengan sepenuhnya.

Bayi yang dilahirkan pramatang harus diberikan penuh perhatian dan penjagaan yang rapi kerana selain kulitnya yang seperti agar-agar, mereka ini juga mudah dijangkiti kuman dan boleh diibaratkan seperti ‘barang yang mudah pecah’.

Disebabkan kulitnya yang lembut seperti agar-agar ada kalanya boleh tertanggal.

Selain itu, bayi pramatang ini juga akan mengalami pelbagai komplikasi dan antaranya ialah masalah paru-paru, jangkitan penyakit serta masalah penglihatan. Disebabkan itu jugalah, bayi pramatang akan ditempatkan dalam inkubator sehingga berat mereka mencecah 1.5 kilogram dan mampu mengawal suhu badan mereka sendiri tanpa sebarang bantuan.

Boleh dikatakan bayi pramatang akan mengalami pelbagai masalah kesihatan disebabkan perkembangan yang terbantut. Selain perkembangan otak, fizikal, paru-paru, jantung dan sebagainya dilihat terhenti, bayi pramatang juga berisiko tinggi menghadapi masalah penglihatan.

Masalah penglihatan yang sering terjadi pada bayi pramatang ialah Retinopati Pramatang (ROP) dan lazimnya berlaku pada bayi yang mempunyai berat badan kurang daripada 1,500 gram. Masalah ini mengganggu perkembangan saluran darah pada retina dalam mata yang akhirnya menjadikan mangsa buta sekiranya tidak mendapat rawatan awal.

PUNCA KELAHIRAN BAYI PRAMATANG

 Kelahiran pramatang mungkin berlaku kepada semua ibu mengandung, malah kepada mereka ynag sihat dan melakukan perkara yang betul. Kebanyakkan waktu kelahiran pramatang berlaku secara mendadak sebelum waktu bersalin dan puncanya tidak diketahui. Bagaimanapun, faktor risiko seperti dibawah mungkin memberi risiko yang tinggi kelahiran pramatang:

Terdapat sejarah dalam keluarga yang mempunyai kelahiran pramatang.
Sesetengah komplikasi mengandung seperti pre-eclampsia (tekanan darah tinggi dan terdapat protein dalam urine) dan berlaku ‘placenta abruptio’(placenta dan dinding rahim terasing sebelum bersalin).
Terdapat jangkitan seperti jangkitan pundi kencing, jangkitan rahim dan jangkitan pada ginjal.
Kecacatan pada bayi, cervik, rahim dan plasenta.
Merokok, penyalahgunaan alkohol dan dadah semasa mengandung.
Kehamilan kembar.
Membrane pramatang yang telah pecah: Lelehan keluar sebelum waktu kelahiran.
Tidak kemampuan bahagian cervical untuk menutup dengan rapat. Keadaan ini mungkin boleh dirawat dengan menggunakan cervical cerclage.
Kekurangan rawatan untuk penjagaan kehamilan.
Kekurangan berat badan sebelum mengandung.
Hamil ketika umur dibawah 18 tahun atau lebih 40 tahun.

RISIKO TERHADAP BAYI
Seperti kenyataan di atas, bayi pramatang cenderung untuk menghadapi masalah kesihatan untuk jangka masa panjang atau masalah seumur hidup. Semakin awal bayi anda dilahirkan, semakin tinggi risiko masalah kesihatan yang akan dihidapi. Risiko bayi pramatang ialah termasuk:

Sindrom kesukaran bernafas. Bayi yang baru lahir memerlukan sokongan ventilator.
Kesukaran untuk makan dan mengekalkan kepanasan badan. Bayi baru lahir memerlukan penjagaan kesiahatn yang sempurna dan sokongan incubator.
Berisiko tinggi untuk mendapat jangkitan.
Kematian, bayi terlalu kecil dan tidak kuat untuk hidup.
Mempunyai masalah kesihatan jangka masa panjang seperti buta, cerebral palsy, kesukaran belajar dan kesukaran berjalan.

SIMTOM  ATAU TANDA-TANDA KELAHIRAN BAYI
Apabila mendapati ada tanda-tanda dan simtom-simtom bersalin sebelum tarikh jangka bersalin (TJB) tidak bermakna anda akan bersalin tidak lama lagi. Sesetengah orang yang berpengalaman menghadapi tanda-tanda dan simtom-simtom bersalin (TJB) mampu menguruskan kehamilan hingga ke tarikh tersebut. Bagaimanapun, jika anda mengalami tanda-tanda dan simtom-simtom seperti di bawah, sila berjumpa doktor anda secepat yang mungkin untuk mendiagnosis jika anda mengalami tanda-tanda bersalin pramatang atau sekadar menghadapi pengecutan otat rahim (contraction). Doktor anda akan cuba untuk melambatkan waktu bersalin selagi boleh.

Mengalami pengecutan rahim (contraction) yang tidak berhenti.
Sentiasa berasa kejang di perut.
Berasa sakit dibahagian bawah badan,belakang dan punggung yang tidak henti-henti.
Terdapat air yang berwarna merah cerah dan merah pekat yang keluar dari faraj.
Merasa bayi menekan dibawah.

RAWATAN

Melambatkan waktu bersalin dengan ubat yang diberikan oleh doktor.
Jika berlaku pecah ketuban, ubat akan diberikan untuk mengelakkan jangkitan.
Corticosteroid akan diberikan untuk membantu organ bayi anda matang.
Membenarkan kelahiran awal jika mendapati ibu dan anak terlepas dari risiko selepas bersalin.

APAKAN KEPERLUAN BAYI PRAMATANG?

Haba atau  kepanasan persekitaran yang cukup. Bayi pramatang tidak mempunyai lemak  secukupnya untuk memastikan suhu badan kekal walaupun jika bayi itu diselimutkan. Bayi ini perlu berada di dalam inkubator atau alat pemanas sehingga berat bayi cukup untuk mengekalkan suhu badan.Pemakanan dan tumbesaran bayi pramatang memerlukan keperluan nutrisi yang lebih tinggi. Ini disebabkan tumbesaran bagi kanak-kanak pramatang secara lazimnya adalah lebih cepat daripada kanak-kanak cukup bulan (catch up growth) lebih-lebih lagi kerana sistem pencernaan makanan adalah tidak efektif seperti kanak-kanak cukup bulan.

APAKAH MAKANAN UNTUK BAYI PRAMATANG?

Susu ibu adalah sumber makanan yang paling baik, tetapi bayi hanya boleh menyusu terus atau menggunakan botol selepas 32 minggu. Memulakan pemakanan bagi bayi pramatang perlu dilakukan secara sedikit demi sedikit. Jika tidak ia boleh menyebabkan masalah usus yang berbahaya.
Lazimnya bayi yang belum boleh menyusu, susu ibu perlu dipam dan diberi melalui tiub.
Susu ibu mempunyai khasiat lebih kerana ia mengandungi protein membantu melawan kuman dan mempercepatkan pembesaran. Oleh kerana bayi pramatang mungkin memerlukan lebih banyak kalori dan vitamin, terdapat formula dalam bentuk serbuk yang boleh ditambah dalam susu ibu untuk meninggikan lagi khasiat.

MASALAH YANG SELALU DIHADAPI OLEH BAYI  PRAMATANG

Jaundis (Penyakit Kuning)

Masalah yang paling kerap bagi bayi pramatang ialah jaundis. Penyakit ini disebabkan oleh bilirubin yang dihasilkan oleh pemecahan sel darah merah. Bilirubin ini menyebabkan kulit dan selaput mata putih bayi menjadi kuning. Jaundis adalah perkara biasa bagi bayi, tetapi jika tahap jaundis terlalu tinggi ia boleh menyebabkan kerosakan bahagian otak atau kecacatan pendengaran.

Apnea

Apnea adalah keadaan yang mana bayi berhenti bernafas. Pada masa itu degupan jantung menjadi perlahan sekali gus bayi mungkin kelihatan pucat dan biru. Apnea sering berlaku bagi bayi yang kurang daripada 30 minggu. Jika masalah apnea ini berlaku dengan kerap bayi memerlukan ubat untuk merangsang sistem pernafasannya.

Anemia (kurang darah)

 Kebanyakan bayi pramatang akan mengalami masalah anemia. Ini  mungkin menyebabkan bayi tidak membesar dan juga jika tahap anemia itu serius ia boleh menyebabkan kegagalan jantung.

Masalah pernafasan (respiratory distress syndrome)

Masalah ini disebabkan oleh paru-paru yang belum matang dan secara tidak langsung menyebabkan bayi mengalami masalah susah untuk bernafas. Masalah ini agak kerap berlaku. Begitupun, masalah ini boleh diatasi dengan menggunakan sejenis ubat yang bertindak membuka paru-paru (dikenali sebagai surfactant). Ia membolehkan paru-paru bayi pramatang berfungsi dengan  lebih baik. Jika masalah pernafasan ini terlalu serius, bayi itu mungkin memerlukan bantuan pernafasan melalui mesin pernafasan. Penggunaan surfactant yang dibuat secara sintetik mengurangkan komplikasi masalah pernafasan.

Jangkitan

Jangkitan adalah masalah yang paling membimbangkan bagi bayi pramatang. Ini disebabkan bayi pramatang tidak dapat melawan penyakit sebaik bayi yang lahir cukup bulan. Jangkitan ini boleh berlaku sebelum bayi lahir, ketika proses melahirkan atau selepas dilahirkan. Cara membasuh tangan yang betul dapat mengatasi masalah jangkitan

Patent Ductus Arteriosus(PDA)

Duktus arteriosus adalah salur darah kecil yang menyambungkan salur arteri paru-paru dan salur aorta. Bagi bayi pramatang yang mempunyai masalah PDA; bergantung kepada besarnya PDA itu, dia boleh mengalami masalah kegagalan jantung. Ada ubat-ubatan yang boleh mengecilkan salur darah ini. Begitupun jika ia tidak berjaya masalah PDA ini boleh diselesaikan melalui pembedahan.

Masalah Retina ( Retinopathy of Prematurity)

Bayi pramatang mempunyai retina yang agak sensitif. Retina bayi pramatang boleh cedera dan ini boleh menyebabkan masalah penglihatan yang serius. Pada masa dahulu masalah ini dikaitkan dengan penggunaan oksigen yang berlebihan. Tetapi kaji selidik yang dijalankan tidak dapat memberi sebab kenapa ia berlaku.

Sumber: Utusan


RAHSIA DISEBALIK CIUMAN SUAMI ISTERI

Kunci hubungan intim suami-isteri bermula dengan kucupan ataupun ciuman. Apakah maksud tersirat di sebaliknya? Bukan tindakan yang dibuat-buat kerana keinginan untuk mengucup timbul dengan begitu saja sebagai simbolik menunjukkan kasih sayang kepada suami atau isteri. Dan tahukah kamu gaya ciuman tertentu dapat membuatkan pasangan menikmatinya malah berupaya meninggalkan kesan yang mendalam? Berikut adalah beberapa kategori kucupan yang boleh dipraktikkan buat suami isteri dalam memastikan kelangsungan hubungan intim.

CIUMAN DAHI
Ciuman di atas dahi bukanlah sesuatu yang luar biasa dilihat pada pasangan suami isteri. Sedangkan, selepas upacara akad nikah tentu ada sesi membatalkan air sembahyang, di mana suami mencium dahi isteri selepas menyarungkan cincin. Itu adalah saat pertama kali suami menyentuh anda dan memberikan ciuman penuh makna. Bagi suami, ciuman diberi melambangkan rasa kasih dan sayang terhadap isterinya yang tercinta. Ciuman yang begitu luhur membuatkan si penerima ciuman merasakan getaran halus dalam jiwa.

CIUMAN SAYANG
Ada ketikanya suami sukar dilihat meluahkan perasaan sayang pada isteri. Namun, ia dapat diungkapkan melalui setiap pergerakan yang dilakukan contohnya sentuhan ciuman yang diberikan. Jika suami kerap memberikan ciuman di pipi, itu tandanya si dia sangat menyayangi isterinya dengan sepenuh hati. Ketika isteri sedang dalam keadaan marah, pasti suami akan memberikan ciuman di pipi bagi meredakan kemarahannya itu. Hingga membuatkan isteri tersenyum. Selain, suami memberi ciuman saat pulang dari pejabat, lantas menghadiahkan sebuah ciuman menandakan dirinya rindukan isteri.

FRENCH KISS
Ia juga disebut English Kiss atau Soul Kiss kerana gaya ciuman memerlukan kerjasama anda dan pasangan berinteraksi bahasa lidah.

CIUMAN CINTA
Mendebarkan saat isteri sedang berdiri dan secara tiba-tiba suami datang menghampiri. Lantas memeluk pinggang dan memberikan sebuah ciuman hangat di leher. Kemudian memalingkan badan isteri agar berhadapan dengannya lalu beri kucupan mesra di bibir. Inilah yang dinamakan ciuman cinta daripada seorang suami buat isteri tersayang. Pada ketika ini rasa cinta akan kian bersemi dan hangat membara.

CIUMAN MANJA

Ciuman bukan setakat di bibir sahaja. Namun ia masih boleh dilakukan di tempat lain seperti mata, rambut, telinga dan dagu. Terpulang kepada pasangan masing-masing. Jika kerap melakukan di bibir mungkin anda boleh mengubahnya di tempat lain. Sekiranya anda ingin memberikan lebih banyak aksi menggairahkan, boleh mencuba ciuman di bahagian sensitif suami seperti belakang telinga, bahu ataupun di perutnya. Pasti si dia rasa teruja.
THE WHIPPED CREAM KISS
Adalah antara kategori ciuman yang mengghairahkan dan penuh nafsu.

CIUMAN RAMA-RAMA
Mengucup bahagian tubuh si dia dengan mengerdipkan bulu mata sehingga pasangan terasa geli. Kucupan ini lazimnya dilayangkan pada pipi, hujung bibir,dahi atau perut.

FREEZE KISS
Pegunkan gaya ciuman anda dan pasangan dengan kategori ciuman ini. Ciuman yang dilakukan setelah bibir diulit dengan ketulan kecil ais mampu mencetuskan kelainan. Walaupun dingin tetapi menenangkan!

CIUMAN DI TANGAN
Itu tandanya si dia menghormati dan menyanjungi pasangannya. Selepas mencium tangan, pasti matanya akan memandang tepat pada mata isteri yang memberi maksud si dia mencintai isteri sepenuh jiwa dan raga. Inilah antara bibit-bibit permulaan bagi suami  menandakan bahawa si dia ingin bersama isteri dalam kesusahan dan kesenangan, malah hanya isteri bertakhta di hati.

Sumber:  rahsiarumahtanggabahagia.blogspot


IBU BAPA, ELAKKAN DARIPADA TIDUR BERSAMA BAYI

Ramai ibu bapa beranggapan tidur bersama bayi dengan berkongsi katil atau tilam adalah cara paling selamat untuk melindungi si kecil, di samping dapat mengeratkan lagi ikatan antara kedua-dua pihak. Memang benar tidur bersama bayi atau istilahnya ‘co-sleeping’ membolehkan ibu bapa lebih rapat dengan si kecil kerana langkah itu memberi ibu bapa masa tambahan bersama bayi.

Tidur dengan bayi juga membolehkan ibu bapa segera bertindak jika si kecil mula batuk atau menangis pada waktu malam.Malah, bayi yang tidur berkongsi katil dengan ibu mereka dikatakan cenderung untuk menyusu lebih kerap dan tempoh lebih lama berbanding bayi yang tidur bersendirian.Bayi yang tidur dengan ibu bapa juga dikatakan tidak kerap terbangun pada waktu malam dan berjaga dalam tempoh masa lebih pendek serta kurang menangis.
RISIKO SIDS

Namun, amalan ‘co-sleeping’ jika tidak dilakukan dengan kaedah yang betul dan selamat boleh membahayakan nyawa bayi kerana meningkatkan risiko sindrom kematian bayi mengejut (SIDS). Sindrom ini berlaku dalam kalangan bayi berusia kurang setahun dan kematian bayi yang tidak dapat diungkapkan puncanya ini biasa berlaku ketika si kecil tidur. Oleh itu, kematian sedemikan juga dikenali sebagai maut di tempat tidur (crib death).
SIDS dikaitkan dengan ketidaknormalan sebahagian otak bayi yang mengawal pernafasan dan bangkit tidur. Penyelidik menemui beberapa faktor yang meletakkan bayi pada risiko kematian terbabit. Kombinasi fizikal dan faktor persekitaran tidur boleh menyebabkan bayi mudah terdedah kepada SIDS. Namun demikian faktor risiko adalah berbeza bagi setiap bayi.
Faktor fizikal yang dikaitkan dengan SIDS seperti kelainan otak bayi apabila ada bayi dilahirkan dengan masalah dalam kawalan pernafasan dan bangkit tidur, dilahirkan pra matang atau tidak cukup berat dan otak bayi yang tidak matang sepenuhnya menyebabkan kurang kawalan pada proses bernafas dan degup jantung. Jangkitan respiratori juga dikaitkan dengan SIDS apabila kebanyakan bayi yang maut secara tiba-tiba itu menghidap selesema yang menyumbang kepada masalah pernafasan.
Bagi faktor persekitaran tidur pula sama ada peralatan seperti bantal, selimut dan anak patung yang diletakkan di tempat tidur dan posisi bayi tidur juga meningkatkan risiko SIDS. Bayi yang ditidurkan meniarap mungkin berdepan masalah sukar bernafas berbanding tidur terlentang, malah tilam atau alas tidur lembut boleh menyekat pernafasan bayi kerana muka si kecil terbenam ketika tidur. Bayi yang tidur bersama ibu bapa atau adik-beradik juga menyumbang kepada risiko SIDS kerana bila-bila masa si kecil boleh maut akibat lemas disebabkan tertindih atau terhimpit secara tidak sengaja.
AMALAN CO-SLEEPING

Tidak dinafikan tidur bersama bayi itu ada kebaikannya, tetapi pada masa sama ibu bapa perlu sedar risiko yang ada dan boleh menjejaskan keselamatan bayi termasuk mengancam nyawa. Amalan ‘co-sleeping’ mungkin sesuai bagi segelintir ibu bapa, namun beberapa aspek keselamatan perlu dipatuhi bagi ibu bapa yang tetap mahu melakukan amalan berkenaan atas alasan ingin mengukuhkan ikatan dengan si kecil.
Ibu bapa perlu memastikan tempat tidur mereka sesuai untuk bayi dengan menggunakan katil, tilam, bantal dan selimut yang mesra bayi. Elak meletakkan banyak bantal, anak patung dan selimut tebal supaya bayi tidak lemas, gunakan tilam yang rata dan keras kerana tilam lembut menyebabkan muka bayi terbenam mengakibatkan sesak nafas.Lebih baik bayi tidur di katil berasingan yang dikhaskan untuk bayi kerana mempunyai penghadang keselamatan.

Bayi memerlukan sejumlah besar perhatian dan penjagaan yang penuh dengan kasih sayang terutama pada tahun pertama usia mereka. Persekitaran yang dipenuhi dengan emosi positif akan membantu bayi meningkatkan rasa selamat dan memberikan mereka suntikan emosi yang penting untuk pembelajaran dan perkembangan mereka.
Pada tahun pertama, bayi menambah berat badan mereka dua kali ganda dan pada masa sama otak mereka juga berkembang sehingga 60 peratus saiz dewasa membentuk pembangunan optimum intelektual, sosial dan kecerdasan emosi. Dalam tempoh 12 bulan ini juga bayi mula membentuk sikap, personaliti, tabiat atau kebolehan yang kekal sehingga dewasa dan keyakinan diri. Oleh itu, ibu bapa berperanan penting dalam membantu bayi mereka memupuk tingkah-laku berkenaan.
Sumber:  Utusan & Perunding Pediatrik dan Neonatologi Hospital Pakar KPJ Damansara (KPJ DSH), Dr Mohammad Iqbal Mohammad Sarwar


Ini Perkara Yang Anda Harus Tahu Tentang Penghidap G6PD

Kacang parang, ubat gegat, antibiotik, ubatan herba antara makanan dan bahan yang perlu dijauhi penghidap Glucose -6- Phosphate Dehydrogenase atau G6PD seumur hidup, jika tidak mereka menempah maut. Mungkin amaran itu kedengaran sedikit lucu dan pelik, namun bagi penghidap serta ibu bapa yang mempunyai anak G6PD adalah sangat penting untuk mereka mempunyai pengetahuan tentang perkara itu. G6PD ialah singkatan nama enzim Glucose-6-Phosphate Dehydrogenase, yang terdapat di dalam sel darah merah. Ia bertindak dalam melindungi sel darah merah daripada pecah (hemolisis) bila terdedah kepada ubat-ubat tertentu, makanan atau jangkitan.

PUNCA G6PD

Ini boleh berlaku apabila sel darah tidak lagi mampu mengangkat oksigen ke seluruh badan dengan berkesan sehingga mengundang pelbagi gejala lain yang lazimnya mula dikesan sejurus bayi dilahirkan.
Perlu diketahui, penghidap G6PD kebanyakannya lelaki kerana penyakit itu berkaitan dengan padanan kromosom yang menentukan jantina individu. Ini kerana lelaki mempunyai padanan kromosom XY dan apabila kromosom X tidak berfungsi, tiada kromosom yang dapat menggantikan kromosom berkenaan, berbeza pula dengan perempuan yang mempunyai padanan kromoson XX dan lazimnya mereka hanya sebagai pembawa.
Pun begitu, ada juga terdapat kes melibatkan penghidap perempuan, namun sangat terpencil.
Walaupun kes kematian disebabkan G6PD tidak banyak, penghidapnya sangat tinggi dalam kalangan rakyat negara ini kerana faktor keturunan.
Disebabkan itu juga kes G6PD juga sangat ketara melibatkan masyarakat di negara Asia dan Meditrenean.

Biarpun tidak berbahaya, namun bagi bayi atau kanak-kanak G6PD boleh membawa kepada komplikasi lain seperti kekuningan dan kerosakan otak yang boleh menyebabkan terencat akal.

DIAGNOSA

Kekurangan enzim G6PD sangat ketara di kalangan masyarakat Asia. Di negara kita, semua bayi baru lahir akan disaring untuk kekurangan enzim G6PD dengan menggunakan darah daripada tali pusat.
Kekurangan enzim ini adalah keadaan yang diwarisi melalui keturunan. Ia ditentukan oleh bahan baka yang dibawa oleh kromosom X. Oleh itu kebanyakan mereka yang mempunyai kekurangan enzim G6PD adalah kaum lelaki, manakala kaum perempuan biasanya adalah pembawa.
Ujian untuk mengesan kehadiran enzim ini adalah ujian darah yang mudah dilakukan. Pastikan anda tahu status enzim anda dan keluarga anda.

GEJALA/TANDA-TANDA
Kebanyakan mereka yang kekurangan enzim G6PD ini tidak mempunyai tanda-tanda khusus. Bayi baru lahir perlu diperhatikan di dalam wad untuk suatu jangka masa kerana mereka boleh mendapat penyakit kuning (jaundis) yang tinggi dengan cepat, akibat daripada hemolisis berlebihan. Bayi yang kuning (jaundice) perlu diletakkan di bawah lampu (fototerapi) untuk menurunkan tahap bilirubin dalam darah.

Tanda-tanda yang terjadi sekiranya sel darah merah pecah (hemolisis) termasuk : Akibat daripada kekurangan darah

kelihatan pucat
tidak bermaya (atau keletihan yang teramat)
pening
degupan jantung yang laju
sukar bernafas
sakit dada

Akibat daripada hemolisis

jaundis (kekuningan)- boleh dilihat pada mata putih atau kulit, warna air kencing seperti air teh O atau Coca-Cola.

Jika ini berlaku, dapatkan rawatan hospital dengan segera.Kekurangan enzim G6PD adalah untuk seumur hidup. Walaupun tiada rawatan yang boleh menghilangkannya, ia tidak membawa kesan negatif yang ketara dan tidak menjejaskan perkembangan dan tumbesaran kanak-kanak.

UBAT-UBATAN DAN BAHAN-BAHAN YANG PATUT DIELAKKAN

Bagi kanak- kanak dan orang dewasa yang kekurangan enzim G6PD, mereka perlu tahu secara mendalam mengenai keadaan ini agar dapat memahaminya dengan lebih jelas. Mereka perlu jauhi daripada terdedah kepada ubat-ubat serta bahan-bahan tertentu yang boleh menyebabkan hemolisis (senarai ubat-ubat serta bahan-bahan seperti di Rajah 1).
Hemolisis juga akan berlaku jika mereka termakan kacang parang atau menggunakan ubat gegat pada pakaian. Bahan-bahan ini patut dijauhi.
Ibu-ibu yang menyusu bayi yang kekurangan enzim G6PD digalakkan meneruskan penyusuan tetapi mereka perlu mengelakkan bahan-bahan/ubat-ubat seperti di Rajah 1 agar tidak termasuk di dalam susu ibu.
Jangkitan kuman juga boleh menyebabkan hemolisis berlaku.
Pastikan anda memaklumkan doktor anda sekiranya anda/anak anda mempunyai kekurangan enzim G6PD untuk memastikan ubat yang diterima selamat untuk anda dan tidak akan menyebabkan hemolisis berlebihan.

MAKANAN DAN HERBA YANG PERLU DIELAKKAN

UBAT YANG BOLEH DIBERI DALAM DOS TERAPEUTIK

Kacang parang (fava beans)
Ubat China:

Chuen Lin
San Chi
13 herbs
12 herbs

Ubat tradisi lain (dapatkan nasihat doktor)

Bahan lain yang mesti dielakkan

Ubat gegat (moth balls)
Ubat nyamuk yang mengandungi pyrethium

Ubat yang mesti dielakkan

Acetanilide
Doxorubicin
Furazolidene
Methylene Blue
Nalidixic acid
Niridazole
Nitrofurantoin
Phenozopyridine
Primaquine
Sulfamethoxazole
Bactrim

Paracetamol
Ascorbic acid
Aspirin
Chloramphenicol
Chloroquine
Colchicine
Diphenhydramine
Isoniazid
Phenacetin
Phenylbutazone
Phenytoin
Probenecid
Procainamide
Pyrimethamine
Quinidine
Streptomycin
Sulfisoxazole
Trimethoprim
Tripelennamine
Vitamin K
Mefloquine

Sumber: myhealth.gov.my


Sindrom Melatah Perlukan Rawatan? Bagaimana?

Tidak dinafikan, reaksi ketika melatah itu melucukan namun ia juga mampu mengundang padah. Ia bukan sahaja menjejaskan diri pelaku itu malah orang sekeliling juga menanggung nasib yang sama. Melatah didefinisikan sebagai satu fenomena tingkah laku yang terjadi apabila tubuh menunjukkan tindak balas ketika dalam keadaan terkejut. Setiap individu pelatah memberikan respons terkejut yang berbeza. Jika dikejutkan secara berkali-kali, penyesuaian boleh berlaku dan ia akan beransur kurang seterusnya hilang pada kejutan berikutnya.

SINDROM TERKEJUT BERLEBIHAN

Begitupun, respons terkejut yang keterlaluan tanpa penyesuaian dianggap sebagai sesuatu yang tidak normal bagi manusia biasa. Keadaan tersebut ialah sindrom terkejut berlebihan atau lebih dikenali sebagai latah dalam kalangan masyarakat kita. Tabiat latah tidak asing lagi di Malaysia. Ia dikategorikan sebagai culture specific startle syndrome iaitu respons terkejut berlaku bersama dengan tingkah laku luar biasa yang berkait rapat dengan latar belakang budaya sesuatu etnik. Sehingga kini, masih wujud kontroversi sama ada latah patut digolongkan sebagai satu masalah kesihatan mental atau sistem otak saraf kerana ia mempunyai kedua-dua ciri keadaan ini. Melatah tercatat seawal kurun ke-14 iaitu orang yang melatah akan menunjukkan pelbagai reaksi apabila dikejutkan, disentuh secara tiba-tiba atau ditunjukkan benda yang menakutkan seperti ular. Mereka boleh menjerit, menari dan ketawa tanpa henti, malah kadangkala mengeluarkan perkataan yang tidak sesuai atau mencarut.

DI LUAR KAWALAN
Reaksi tersebut bukan dibuat-buat tetapi adalah respons di luar kawalan. Tambahnya, terdapat spekulasi yang mengatakan latah boleh berjangkit apabila terdapat banyak kes seseorang mendapat latah setelah mengusik pelatah yang lain. Namun, keadaan tersebut sukar untuk dijelaskan secara saintifik. Sebab itulah fenomena latah digolongkan sebagai masalah neuropsikiatri. Kemungkinan besar orang yang dijangkiti latah ini memang mempunyai kecenderungan untuk melatah namun hanya menunggu masa dan peluang yang sesuai untuk mula melatah. Mereka yang dijangkiti latah berkemungkinan mempunyai latar belakang budaya dan pengalaman hidup yang agak sama dengan pelatah lain.

Mereka boleh menjerit, menari, ketawa tanpa henti, malah kadangkala mengeluarkan perkataan yang tidak sesuai atau mencarut. Reaksi-reaksi sebegini bukan dibuat-buat tetapi adalah respons di luar kawalan. Pelatah juga mungkin akan meniru kata-kata dan kelakuan orang sekelilingnya walaupun perkara itu bersifat lucu, mengaibkan, kurang sopan atau berbahaya. Reaksi tersebut boleh berulang-ulang tetapi bersifat stereotaip. Apabila diarahkan untuk melakukan sesuatu, mereka juga menurut arahan secara automatik walaupun itu bukan kehendak dirinya.
Kebanyakan individu yang melatah dianggap mempunyai personaliti yang:

Celaru
Resah
Darah gemuruh
Cepat terkejut
Lemah semangat
Mudah mendapat serangan panik.

RAWATAN
Pelatah tidak dikategorikan sebagai sejenis penyakit kerana ia diterima umum dan tidak begitu jarang kelihatan di masyarakat kita malah sebenarnya tidak ada rawatan yang spesifik untuk pelatah.
Dari sudut psikiatri, latah dikategorikan sebagai sejenis dissociative disorder. Disebabkan melatah berkait rapat dengan pengalaman hidup yang perit, mereka hanya boleh dibantu dengan cara doktor menyelami pengalaman buruk tersebut dan mengenal pasti punca berlakunya tekanan dan masalah pelatah. Langkah yang seterusnya, doktor akan cuba membantu pelatah untuk menghadapi pengalaman-pengalaman itu dan menanganinya dengan lebih baik. Jika perlu rawatan ubat-ubatan, ia adalah untuk merawat kemurungan dan gangguan rasa cemas sahaja bergantung kepada keadaan pesakit.

KESEDARAN MASYARAKAT & ORANG SEKELILING

Memang seronok melihat respons orang yang melatah tetapi tindak-tanduk sedemikian dikhuatiri memberi implikasi terhadap emosi golongan terbabit. Mereka berisiko menghidap stres, tekanan emosi, cemas, keresahan dan rendah diri hinggakan keadaan tersebut menggugat aktiviti harian individu.

Melatah boleh menjadi sesuatu yang berbahaya kerana pelatah tidak dapat mengawal diri semasa terkejut. Ini kerana tindak balas mereka yang spontan kebanyakannya bersifat mempertahankan diri dan tidak mustahil untuk menjadi agresif sehingga membahayakan orang sekeliling.

Biasanya apabila dikejutkan oleh sesuatu (rangsangan) yang tidak dijangka, kita akan memberikan respons terkejut seperti tersentak atau mengeluarkan suara secara spontan yang sebenarnya merupakan sejenis tindak balas yang dikawal oleh stem otak. Refleks ini menyediakan kita untuk menghadapi situasi yang tidak dijangka, mencemaskan atau berbahaya. Jika dikejutkan secara berkali-kali, penyesuaian boleh berlaku di mana respons terkejut ini berlaku cepat dan beransur kurang seterusnya hilang pada kejutan yang berikutnya.

Pelatah sering kali diusik dan dipermain menyebabkan mereka berasa rendah diri dan memendam perasaan masing-masing. Oleh itu adalah baik jika kita memahami golongan ini dengan lebih dekat dan menerima mereka seadanya tanpa menjadikan mereka sebagai ‘objek gurauan’ untuk menghiburkan hati kita.

Melatah boleh menjadi sesuatu yang berbahaya kerana pelatah tidak dapat mengawal diri semasa terjadinya latah. Mereka seolah-olah telah dipukau kerana tindak balas mereka adalah spontan dan kebanyakannya bersifat mempertahan diri. Oleh itu jika pelatah memegang benda tajam atau berada pada situasi yang berbahaya, janganlah mengusik mereka.

Sumber:  Malaysiandigest.com


Perbezaan Kayap & Kurap Yang Anda Harus Tahu

APA ITU KAYAP?
Kayap dikenali sebagai herpes zoster dalam istilah perubatan. Ianya sejenis penyakit kulit dan saraf yang disebabkan oleh jangkitan Virus Varicella Zoster (VZV). Risiko-risiko utama penyakit ini adalah:

Umur yang semakin meningkat (lebih daripada 50 tahun) di mana ketahanan sistem imun berkurangan dan
Kelemahan sistem imun (pertahanan badan) kerana pelbagai sebab seperti jangkitan kuman Human Immunodeficiency Virus (HIV) dan kesan ubat-ubatan (seperti ubat steroid).
Sepanjang hayat seseorang, lebih kurang 10% hingga 30% akan menghidapi penyakit ini.

Penyebab penyakit kayap adalah pengaktifan virus varicella zoster. Virus ini mula menghuni badan seseorang pesakit apabila dia menghidapi penyakit cacar air (chickenpox). Selepas cacar air sembuh, virus ini berhibernasi di dalam pusat saraf (ganglion). Apabila sistem imun menjadi lemah, ia menjadi aktif semula. Ia menyerang urat saraf dan manyebakan keradangan saraf tersebut.
GEJALA DAN TANDA KAYAP

Kayap selalunya menyebabkan keradangan satu urat saraf (dermatome) pada satu bahagian badan sahaja. Ia lazimnya melibatkan bahagian dada (thoracic) dan muka (trigeminal).

Tanda terawal penyakit ini adalah rasa sakit, kebas dan panas di bahagian urat saraf yang terlibat, demam, keletihan dan sakit kepala. Simptom tersebut dialami sebelum tanda-tanda kulit timbul. Ia lazimnya dialami oleh 80% pesakit. Ia akan berterusan untuk 3 hingga 5 hari.

Pada bahagian urat saraf yang terlibat, tanda pertama adalah tompok-tompok kemerahan yang menyakitkan. Selepas 1 hingga 2 hari, timbul gelembong-gelembong air yang kecil. Air di dalam gelembong-gelembong tersebut berwarna kekuningan. Dua hari kemudian, air tersebut akan menjadi semakin keruh dan akhirnya gelembong-gelembong tersebut akan kering. Kulit kering (crusts) tersebut akan jatuh dengan sendiri dalam masa 1 hingga 2 minggu yang berikutnya.

Gelembong-gelembong air pada bahagian kiri dada dan belakang mengikut urat saraf

Selalunya doktor akan dapat mengenali penyakit kayap sekiranya pesakit datang dengan tanda-tanda yang lazim bagi penyakit ini termasuk gelembong-gelembong air pada urat saraf di satu bahagian badan. Namun demikian, jikalau pesakit datang dengan tanda terawal tanpa tanda-tanda pada kulit, doktor mungkin mengalami kesulitan untuk membuat diagnosa penyakit ini.

KOMPLIKASI

Komplikasi awal semasa adanya tanda-tanda kulit termasuk jangkitan kuman bakteria pada gelembong-gelembong air pada kulit dan pendarahan di dalam gelembong-gelembong tersebut. Kadang-kadang gelembong-gelembong tersebut mungkin merebak ke kawasan yang lain. Ini selalunya berlaku pada pesakit-pesakit yang mengalami kelemahan sistem imun. Pesakit-pesakit tersebut juga mungkin mengalami tanda-tanda kulit untuk jangka masa berpanjangan.
Jika kayap melibatkan bahagian muka, ia mungkin menyebabkan komplikasi kepada mata termasuk menjadi buta dan kepada saraf facial menyebabkan paralisis otot-otot muka (facial palsy). Kadang-kadang, kayap akan menyebabkan keradangan organ dalaman termasuk otak (meningoencephalitis), jantung (carditis), paru-paru (pneumomitis) and usus (enterocolitis).
Setelah tanda-tanda kulit sembuh, bahagian kulit tersebut mungkin akan menjadi parut. Komplikasi kronik yang lain lazimnya adalah post herpetic neuralgia (kesakitan pada bahagian urat saraf yang terlibat untuk jangka masa yang panjang). Komplikasi tersebut selalunya dialami oleh pesakit-pesakit yang lebih tua (lebih daripada 65 tahun). Kesakitan berterusan ini akan menjejaskan kualiti hidup pesakit. Komplikasi kronik yang lain termasuk komplikasi mata (keradangan mata dan menjadi buta) dan komplikasi urat saraf (keradangan urat saraf dan saraf tunjang).
RAWATAN KAYAP

Menyapu ubat seperti potassium permanganate untuk mengeringkan gelembong-gelembong air
Menggunakan ubat penahan sakit seperti non steroidal anti-inflammatory drugs (NSAIDs) seperti diclofenac dan ubat neuroaktif seperti amitryptiline.

Penggunaan ubat antiviral dalam masa beberapa jam selepas gelembong-gelembong air timbul pada kulit dapat membantu mengelakkan komplikasi, mengurangkan tempoh masa jangkitan dan menghadkan jangkitan dari merebak. Ubat-ubat antiviral termasuk acyclovir, valacyclovir dan famciclovir. Ubat-ubatan tersebut lazimnya diberikan untuk tempoh seminggu. Kadang-kadang, pesakit-pesakit yang mengalami penyakit kayap yang teruk berserta dengan sistem imun yang lemah akan memerlukan rawatan di wad dengan ubat antiviral intravena.

Pesakit dengan penyakit kayap pada bahagian muka yang berdekatan dengan mata perlulah mendapat rawatan segera daripada pakar mata. Pakar mata akan memeriksa dan merawat mata pesakit tersebut untuk mengelakkan komplikasi terutamanya menjadi buta.

Vaksin bagi menghalang penyakit herpes zoster boleh diambil individu yang berumur 60 tahun ke atas dan tiada kontraindikasi kepada vaksin tersebut.

APA ITU KURAP?

Kurap atau tinea corporis adalah sejenis penyakit kulit yang disebabkan oleh jangkitan sejenis kulat (fungi) yang dipanggil dermatophyte. Tiga jenis dermatophyte yang dikenal pasti menyebabkan kurap adalah dari jenis Trichophyton, Microsporum dan Epidermophyton. Selain daripada menjangkiti kulit, kulat-kulat ini juga boleh menjangkiti  kuku dan rambut.
Jangkitan boleh berlaku melalui sentuhan; sama ada dengan manusia atau haiwan yang berkurap atau dengan sebarang  objek yang mempunyai kulat di atasnya (fomites). Ia juga boleh berjangkit  secara autoinokulasi iaitu jangkitan daripada kawasan lain pada tubuh individu yang sama contohnya berjangkit di bahagian tangan atau badan akibat digaru dengan kuku jari yang dijangkiti kulat. Keadaan kulit yang sentiasa lembap akibat pemakaian baju yang diperbuat daripada fabrik yang tidak menyerap peluh atau iklim yang lembap dan panas  menggalakkan pertumbuhan dan  jangkitan kurap.
GEJALA & TANDA KURAP

Apabila diamati dengan mata kasar, kulit yang berkurap mempunyai plak kemerah-merahan yang  bersisik dan kadang-kala terdapat bintik-bintik merah atau bisul-bisul halus di sekelilingnya. Tanpa rawatan, plak ini boleh membesar dan kadang-kala akan membentuk gelang kemerah-merahan di sekelilingnya.

Rupa bentuk  seperti gegelang inilah yang menyebabkan ia juga dikenali sebagai ‘ringworm’  walaupun  sebenarnya  penyakit ini tidak ada kena mengena dengan jangkitan cacing. Kurap boleh menjangkiti mana-mana bahagian tubuh termasuklah bahagian  lipatan badan dan kawasan-kawasan yang sering berpeluh dan  tertutup seperti di punggung, peha, perut dan sebagainya.

Jangkitan kurap juga boleh dikenal pasti  dengan menggunakan beberapa teknik penyiasatan seperti kaedah skin scraping dan kultur kulat. Untuk melakukan skin scraping, kulit berpenyakit akan dikikis di bahagian sempadannya untuk mendapatkan sisik-sisik kulit.  Bahan yang dikikis akan diletakkan ke dalam titisan  cecair potassium hydroxide  di atas slaid kaca dan terus diamati menerusi mikroskop untuk mengecam  kulat  tersebut.

Kulat juga boleh dikenalpasti dengan menghantar bahan kikisan daripada kulit ke makmal dan ia akan dikulturkan di dalam media kultur khas. Selepas beberapa hari, jenis koloni kulat yang tumbuh dapat dikenal pasti.

KOMPLIKASI

Kadang-kala, pengecaman jangkitan kurap tidaklah semudah yang disangka. Masalah ini boleh berlaku kerana kurap boleh menyerupai pelbagai penyakit kulit yang lain seperti psoriasis, discoid eczema, urticaria, Bowen’s disease, kusta, sifilis sekunder dan sebagainya (lihat gambar). Sekiranya kurap telah disapu dengan krim yang mengandungi steroid terlebih dahulu, rupanya boleh berubah dan ini akan menyukarkan proses pengecaman. Kurap seperti ini dipanggil tinea incognito. Penyakit-penyakit kulit yang boleh menyerupai kurap:
*Psoriasis : Discoid eczema , Urticaria, Bowen’s diseast, Leprosy
 RAWATAN KURAP
Penyakit kurap boleh dirawat dengan penggunaan ubat antikulat. Jenis rawatan bergantung kepada beberapa faktor seperti keluasan kawasan yang dijangkiti, kekerapan jangkitan berulang selepas dirawat, kurap yang tidak sembuh dengan rawatan sapuan krim dan sebagainya. Sekiranya kurap hanya melibatkan kawasan kulit yang terhad, ubat dalam bentuk krim adalah yang paling sesuai. Krim-krim yang mengandungi bahan aktif seperti imidazole, allylamine, tolnaftate dan cicloprox boleh digunakan. Teknik sapuan krim yang betul harus digunakan – ubat perlu disapu di atas plak dan melebihi sempadan kurap. Rawatan perlu dilakukan dua kali sehari selama dua hingga empat minggu, bergantung pada jenis ubat yang digunakan.
Jika terdapat banyak kawasan yang dijangkiti kurap, ubat antikulat dalam bentuk kapsul atau pil adalah pilihan yang lebih praktikal. Di antara ubat antikulat yang kerap digunakan adalah fluconazole, itraconazole dan terbinafine. Walau bagaimanapun, ubat-ubat ini mempunyai kesan sampingan yang tersendiri. Ia boleh berinteraksi dengan ubat-ubat lain dan boleh menyebabkan ‘hepatitis’ terutamanya pada sesetengah individu. Oleh itu, pastikan ubat-ubat ini diperoleh daripada pengamal perubatan yang arif tentang penggunaannya. Anda juga dinasihatkan untuk mengelakkan daripada membeli ubat-ubatan tanpa preskripsi terutamanya jika anda juga mengambil ubat-ubat yang lain.
PENCEGAHAN
Rawatan awal yang mencukupi amat penting untuk mempastikan jangkitan kurap sembuh dan tidak berulang. Walau bagaimanapun, jangkitan ini masih boleh berulang  sekiranya seseorang itu juga mempunyai penyakit kencing manis yang tidak terkawal, mempunyai daya imuniti yang rendah, menerima rawatan kali pertama dengan dos atau jangka masa yang tidak mencukupi dan pelbagai faktor lain. Elakkan daripada berkongsi tuala, pakaian atau kasut dengan orang lain dan pastikan kawasan kulit yang terlibat tidak sentiasa lembap.
Artikel ini diolah daripada www.myhealth.gov.my.


JANGKITAN KUMAN DI PARU-PARU KERAP DIJANGKITI SI KECIL

Sistem pernafasan manusia terbahagi kepada bahagian atas dan bahagian bawah. Bahagian bawah terletak di dalam dada dan terdiri daripada saluran pernafasan dan pundi-pundi udara (air sacs). Jangkitan kuman di paru-paru boleh melibatkan saluran pernafasan (bronchitis) dan pundi-pundi udara (pneumonia). Secara amnya, jangkitan kuman di tisu paru-paru dikenali sebagai pneumonia. Ia adalah jangkitan kuman yang biasa dikalangan kanak-kanak kecil dan orang-orang tua. Ia disebabkan oleh virus atau bakteria. Kadang-kala ia juga disebabkan oleh jangkitan awal pada sistem pernafasan di bahagian atas (batuk dan selesema) yang merebak ke bahagian bawah sistem pernafasan. Jangkitan kuman ini boleh melibatkan keadaan yang tidak serius hinggalah kepada keadaan yang membahayakan nyawa.

TANDA DAN GEJALA

Ini bergantung kepada sebab, umur dan penyakit yang berkaitan dengan seseorang kanak-kanak itu. Secara amnya, kanak-kanak akan mengalami:

Demam panas.
Batuk dengan atau tanpa kahak.
Sakit dada.
Tiada selera makan, tidak mahu makan.
Rasa tidak sihat, sering merengek.
Pernafasan laju atau susah bernafas.
Muntah atau cirit-birit.

ADAKAH JANGKITAN KUMAN PARU-PARU INI SERIUS?

Jangkitan kuman paru-paru boleh menjadi sangat serius dalam masa yang singkat terutamanya dikalangan kanak-kanak kecil. Kanak-kanak boleh mengalami kekurangan air (dehidrasi) atau kekurangan oksigen. Kanak-kanak yang mengalami tanda-tanda berikut perlu dimasukkan ke hospital:

Pernafasan laju.
Sukar untuk bernafas.
Bibir menjadi biru.
Batuk berdarah.
Tidak boleh makan atau minum atau tidak kencing.

APAKAH RAWATAN UNTUK JANGKITAN DI PARU-PARU?
Jenis rawatan bergantung kepada tahap jangkitan. Kebanyakannya adalah tidak serius dan disebabkan oleh virus, oleh itu sistem pertahanan badan memainkan peranan utama untuk melawan penyakit ini. Apabila jangkitan kuman ini disebabkan oleh bakteria, antibiotik akan diberi oleh doktor. Untuk jangkitan yang tidak serius, ubat boleh diberi dalam bentuk pil. Anda boleh mencuba rawatan ini di rumah:

Paracetamol/Panadol.
Rehat yang secukupnya.
Minum air yang banyak.
Sekiranya jangkitan menjadi lebih serius ubat akan diberikan melalui suntikan.
Jika jangkitan kuman di paru-paru ini berlarutan atau menjadi kritikal, anak anda perlu dimasukkan ke hospital untuk mendapatkan oksigen, antibiotik dan sokongan perubatan yang lain.

APAKAH LANGKAH YANG BOLEH DIAMBIL UNTUK MENGELAKKAN JANGKITAN KUMAN INI?

Mengekalkan amalan cara hidup sihat.
Amalan kebersihan diri dan persekitaran yang baik.
Teruskan penyusuan susu ibu.
Mengambil immunisasi boleh mencegah jangkitan kuman di paru-paru.
Vaksin batuk kokol (pertussis) dan demam campak (measles) – wajib untuk semua kanak-kanak di bawah Program Immunisasi Kanak-Kanak Negara (National Childhood Immunization Programme).
Vaksin influenza – untuk kanak-kanak tertentu yang berisiko tinggi contohnya masalah pernafasan yang kronik, penyakit jantung dan masalah kurang pertahanan badan.
Vaksin pneumococcal – untuk kanak-kanak yang berisiko tinggi contohnya kanak-kanak yang tiada limpa, sakit buah pinggang yang kronik dan kanak-kanak yang menerima rawatan yang melemahkan sistem pertahanan badan.
Jika anda merasa anak anda termasuk dalam golongan kanak-kanak berisiko tinggi, sila dapatkan nasihat doktor.

Sumber: myhealth.gov.my


Cara Mama Simpan Makanan Dalam Suhu Bilik, Sejuk & Beku – Selamat atau Tidak?

Jika makanan tidak disimpan dengan selamat, ia akan menjadi tempat untuk bakteria membiak dan perubahan kimia akan berlaku. Cara menyimpan makanan dengan betul adalah penting :

Untuk memastikan makanan berada dalam keadaan yang selamat sehingga dimakan
Untuk mengekalkan rupa dan rasa makanan tersebut
Untuk kesedapan makanan tersebut
Untuk mengekalkan khasiat makanan tersebut
Makanan perlu disimpan pada suhu yang betul, persekitaran yang bersih dan dimakan sebelum tarikh luput.

MAMA PERLU AMBIL TAHU INI!

Menyimpan dengan betul akan membantu untuk meminimakan makanan menjadi basi, tercemar dan membazir.
Makanan yang telah dimasak boleh menjadi tercemar walaupun bercampur dengan sedikit sahaja bahan mentah.
Menyimpan dalam peti sejuk adalah cara yang mudah dan selamat untuk menyimpan makanan untuk tempoh yang singkat.
Simpan mentega atau marjerin berasingan dari ikan dan buah-buahan kerana ia boleh berubah dengan bau tersebut.
Jangan bekukan kembali makanan selepas dinyahbekukan.
Simpan telur dan makanan yang berasaskan telur berasingan dari bawang kerana ia boleh berubah dengan bau bawang.
Makanan untuk bayi mesti segar dan buang lebihan makanan tersebut (ia tidak sepatutnya disimpan langsung).
Baca label pada pembungkus/bekas makanan untuk cara menyimpan sebelum dan selepas membukanya.

CARA SIMPAN MAKAN DALAM PETI SEJUK

Simpan semua makanan yang telah dimasak di dalam bekas yang bertutup, beg plastik yang bertutup, di bungkus dengan plastik nipis atau kertas aluminium. (Kenapa? Ini akan mengurangkan pengeringan, pencemaran, perubahan bau dan tumpah)
Simpan makanan yang telah dimasak di bahagian atas dan bahagian yang berbeza dengan yang mentah (Kenapa? Bahan mentah seperti daging mentah dan sayur-sayuran biasanya mengandungi bakteria yang merbahaya yang boleh mencemar makanan yang telah dimasak dan menyebabkan keracunan dan basi)
Simpan bahan mentah yang mungkin akan tumpah di dalam bekas. Letakkan di bahagian bawah peti sejuk (Kenapa?Tumpahan dari bahan mentah boleh mencemar makanan yang telah dimasak)
Simpan telur dan makanan yang berasaskan telur di bahagian yang lebih sejuk (Kenapa? Ini adalah kerana suhu yang lebih rendah melembapkan pembiakan bakteria)
Bungkus sayur-sayuran dengan bekas plastik yang berlubang (Kenapa?Ini akan mengurangkan kehilangan air dan untuk peredaran udara)
Letak sayur-sayuran dan buah-buahan di bahagian bawah peti sejuk (Kenapa? Untuk mengelakkan ianya rosak oleh pembekuan)

JANGAN LAKUKAN INI!

Menyimpan makanan dalam tin yang telah dibuka dalam peti sejuk. Pindahkan makanan tersebut ke dalam bekas plastik atau kaca sebelum disimpan ke dalam peti sejuk.

Kenapa? Jika disimpan dalam tin yang asal, kandungannya akan bertindak balas dengan logam tin tersebut apabila terdedah ke udara.

Simpan makanan yang panas ke dalam peti sejuk.

Kenapa? Makanan yang panas perlu disejukkan dulu sebelum disimpan untuk menghalang pertambahan kelembapan dan mengekalkan suhu di dalam peti sejuk.

Padatkan rak-rak di dalam peti sejuk.

Kenapa? Ini adalah untuk membolehkan udara yang sejuk beredar dengan baik di dalam peti sejuk.

Menyimpan daging, ikan dan ayam/ itik di dalam peti sejuk lebih dari 3 hari.

Kenapa? Kandungan protein dan kelembapan yang tinggi di dalam makanan tersebut akan menggalakkan pembiakan bakteria dan menjadi busuk.

Menyimpan makanan atau lebihan makanan lebih dari 5 hari.

CARA SIMPAN MAKANAN DALAM PENYEJUK BEKU

Simpan daging, ayam dan ikan dalam bekas , beg plastik yang kedap udara atau dibungkus dengan pembungkus polyethylene. (Kenapa? Untuk menghalang kehilangan kelembapan dan untuk mengelakkan pencemaran bahan makanan lain dengan baunya)
Potong daging dan ayam kepada bahagian yang lebih kecil (Kenapa? Bahagian yang lebih kecil akan lebih mudah dibekukan dalam masa yang singkat)
Bungkus makanan dengan lapisan plastik atau beg beku sebelum disimpan ke dalam bahagian beku peti sejuk
Basuh daging, ikan dan ayam dengan sempurna sebelum disimpan di dalam peti beku

JANGAN LAKUKAN INI!

Menyimpan buah-buahan atau sayur-sayuran di dalam bekas beku.

Kenapa? Suhu pada tahap beku akan merosakkan tisu buah-buahan dan sayuran.

Masukkan ramuan ke dalam ayam sebelum disimpan. Masukkan ramuan hanya apabila ingin dimasak.

Kenapa? Peti sejuk di rumah tidak cukup sejuk untuk membekukan daging ayam/ itik yang disumbat itu dalam masa yang singkat.

Menyimpan padat bahagian beku peti sejuk anda.

Kenapa? Untuk membenarkan udara sejuk mengalir.

Membekukan makanan dalam tin.

Kenapa? Pada tahap beku kandungan dalam tin itu akan mengembang dan keadaan ini akan merosakkan tin tersebut dan menyebabkan ia tumpah.

CARA SIMPAN MAKANAN DALAM SUHU BILIK

Menyimpan makanan kering seperti tepung, gula, beras dan serbuk teh di dalam bekas yang bertutup rapat. (Kenapa? Untuk menghalang pencemaran oleh serangga dan tikus)
Simpan makanan dalam tin di tempat yang sejuk
Simpan sayuran seperti ubi kentang dan bawang di tempat yang sejuk dan kering, jauh dari sinaran langsung matahari untuk menghalang makanan tersebut dari bercambah
Simpan susu yang telah dinyahkuman atau UHT di tempat sejuk. Simpan di dalam peti sejuk apabila telah dibuka dan habiskan dalam masa seminggu.
Simpan roti pada suhu bilik di dalam bekas yang bersih, kering dan berangin.
Simpan tepung dalam bekas asalnya di tempat yang sejuk, kering dan berangin. Jangan campur tepung yang lama dengan yang baru
Simpan buah-buahan yang belum masak seperti pisang pada suhu bilik
Jauhkan makanan dari dinding dan paip-paip bagi mengelakkan dicemari oleh tikus dan serangga.
Pastikan kabinet untuk menyimpan makanan bersih, kering dan berangin

JANGAN LAKUKAN INI!

Menyimpan makanan bersama-sama dengan bahan kimia, ubat-ubatan dan racun seperti racun serangga, racun rumpai, racun tikus, peluntur dan sabun.
Biarkan makanan yang telah dimasak terhidang lebih dari 4 jam pada suhu bilik.

Sumber: www.myhealth.gov.my


STEPHEN JOSEPH GO GO BAG – SERLAHKAN IMAGINASI SI KECIL DENGAN BEG SEKOLAH PELBAGAI TEMA.

Semua ibu bapa mengimpikan mempunyai anak yang cerdik dan pintar. Ada beberapa aktiviti yang boleh dilakukan untuk membantu merangsang minda anak terutama yang berumur antara dua hingga enam  tahun. Antaranya beri peluang untuk si kecil berimaginasi dengan menggunakan pelbagai kaedah seperti menyediakan mainan atau barang yang mempunyai tema kegemaran mereka.  Kanak-kanak mempunyai daya imaginasi yang sangat tinggi. Ketika inilah mereka mula bermain dan berpura-pura menjadi pemandu, angkaswan. Petani, doktor, puteri, watak adi wira atau seumpamanya. Selain menyeronokkan, permainan imaginasi atau olok-olok ini memberi peluang kepada si kecil mengenali peranan satu-satu watak yang dipilihnya.
Bantu anak anda berimaginasi dengan memiliki sebuah beg Stephen Joseph Go Go Bag yang sangat bergaya. Setiap tema yang dihasilkan untuk sebuah beg Stephen Joseph Go Go Bag sesuai dengan kegemaran setiap kanak-kanak lelaki mahupun perempuan mengikut tema, warna dan corak kesukaan. Stephen Joseph Go Go Bag sesuai digayakan tanpa mengira tempat dan tujuan seperti ke sekolah, taman permainan atau melancong. Materialnya yang kalis air memudahkan anda untuk membersihkan beg ini dengan senang dan pantas. Didatangkan dengan warna dan tema yang pelbagai, Stephen Joseph Go Go Bag perlu anda miliki dengan segera! Hadiahkan kepada si manja.

STEPHEN JOSEPH JENAMA DIPERCAYAI

Alexandra”Alix”Buckley merupakan Pengasas Stephen Joseph Inc. Sejak 1981, Stephen Joseph telah penuh dedikasi menghasilkan produk yang unik dan menarik
Mantra,
Kami fokus pada kemasan
Kami hasilkan produk berkualiti tinggi
Kami mahukan pelanggan berasa gembira

PILIH BEG KEGEMARAN SI MANJA
Stephen Joseph Go Go Bag (Monkey)

Stephen Joseph Go Go Bag (Bird)

Stephen Joseph Go Go Bag (Ballet)

Stephen Joseph Go Go Bag (Superhero)

Stephen Joseph Go Go Bag (Castle)

Stephen Joseph Go Go Bag (Unicorn)

Stephen Joseph Go Go Bag (Transportation)

Stephen Joseph Go Go Bag (Boy Zoo)

Stephen Joseph Go Go Bag (Cupcake)

Stephen Joseph Go Go Bag (Pirate)

Stephen Joseph Go Go Bag (Space)

Stephen Joseph Go Go Bag (Butterfly)

Stephen Joseph Go Go Bag (Ladybug)

Stephen Joseph Go Go Bag (Girl Zoo)

Stephen Joseph Go Go Bag (Owl)

Stephen Joseph Go Go Bag (Airplane)

Stephen Joseph Go Go Bag (Dino)

Stephen Joseph Go Go Bag (Dino – Green)

Stephen Joseph Go Go Bag (Fox)

CIRI-CIRI STEPHEN JOSEPH GO GO BAG

Saiz: 30.5 x 33.5cm
Umur: 2+ Tahun
Saiz yang cukup sesuai dengan anak kecil dan kanak-kanak ke sekolah
Bebas Pewarna Toksik
BPA free
Nickel Free
Mudah dibersihkan
Kemasan yang berkualiti

Tali galas beg boleh dilaras
Ruang dalam yang luas

PANDUAN PILIH BEG SEKOLAH

Punya sokongan tulang belakang (ergonomic) bagi mengelakkan kerosakan pada tulang belakang anak.
Pilih beg yang tidak bersifat terlalu berat.
Kualiti beg tahan lasak dan jahitan yang kemas.
Kalis air.
Komponen beg juga perlu diambil kira, seperti mempunyai komponen dalam beg yang berasingan.

UNTUK PEMBELIAN & MAKLUMAT LANJUT HUBUNGI:

Applecrumb & Fish
Telefon: +603 61436088
Emel:  info@applecrumbyandfish.com
Website:  www.applecrumbyandfish.com
Facebook: Applecrumby & Fish


STEPHEN JOSEPH HOT & COLD CONTAINER – BANTU KEKALKAN SUHU PANAS & SEJUK, MAKANAN ATAU MINUMAN ANAK ANDA.

Kepentingan menyimpan makanan atau minuman bersuhu panas atau sejuk perlulah dalam bekas yang sesuai. Jika makanan ini tidak disimpan atau diletakkan dengan selamat dalam bekas yang sesuai, ia akan menjadi tempat untuk bakteria membiak dan perubahan kimia mudah berlaku.  Cara menyimpan makanan dengan betul adalah penting untuk memastikan makanan berada dalam keadaan elok sehingga waktu makan. Bekas makanan atau minuman juga membantu untuk mengekalkan rupa dan rasa makanan tersebut serta khasiat yang terkandung. Ada yang suka menikmati makanan atau minuman dalam suhu yang panas, ada pula sebaliknya berpuas hati pada suhu sejuk. Dengan Stephen Joseph Hot & Cold Container ia mampu mengekalkan apa jua suhu makanan atau minuman sehingga tiba waktu makan anak anda dengan mudah dan selamat.

STEPHEN JOSEPH JENAMA DIPERCAYAI

Alexandra”Alix”Buckley merupakan Pengasas Stephen Joseph Inc. Sejak 1981, Stephen Joseph telah penuh dedikasi menghasilkan produk yang unik dan menarik

Mantra,
Kami fokus pada kemasan
Kami hasilkan produk berkualiti tinggi
Kami mahukan pelanggan berasa gembira

KUMPUL SEMUA KOLEKSI

Stephen Joseph Hot & Cold Container (Butterfly)

Stephen Joseph Hot & Cold Container (Dino)

Stephen Joseph Hot & Cold Container (Boy Zoo)

Stephen Joseph Hot & Cold Container (Owl)

Stephen Joseph Hot & Cold Container (Transportation)

Stephen Joseph Hot & Cold Container (Princess)

KETERANGAN PRODUK

Rekaan menarik sesuai dipadankan bersama Stephen Joseph Lunchboxes dan Lunch Pals.
Saiz 3.2 x 4.8 x 3.2 inci.
Umur 1+ tahun.
Cincin silika yang boleh ditanggalkan antara penutup dan badan bekas menghalang tumpahan dan kebocoran.
Menampung isipadu hingga 12oz.
Bebas BPA, PVC, dan Phthalate.
Ciri keluli tahan karat yang terkandung dalamnya menepati suhu yang diinginkan.
Tidak boleh digunakan untuk kegunaan gelombang mikro atau direndam dalam air mendidih

UNTUK PEMBELIAN & MAKLUMAT LANJUT HUBUNGI:

Applecrumb & Fish
Telefon: +603 61436088
Emel:  info@applecrumbyandfish.com
Website:  www.applecrumbyandfish.com
Facebook: Applecrumby & Fish


STEPHEN JOSEPH CLASSIC LUNCHBOX- SET LENGKAP BEG BEKAL MAKAN SI MANJA KE SEKOLAH

Sebagai  ibu bapa, kita memainkan peranan yang sangat signifikan dalam memastikan anak-anak mendapat makanan yang berkhasiat, selamat dan seimbang. Anak-anak wajar didedahkan dengan tabiat pemakanan yang sihat selain perlu tahu bahawa setiap hari tubuh badan mereka memerlukan zat-zat makanan tertentu yang cukup untuk menjalani kehidupan yang sihat. Pada masa sama, mereka juga perlu dididik bahawa pengambilan gizi makanan yang tidak seimbang akan memberi kesan negatif dalam jangka masa pendek dan panjang terhadap diri mereka seperti kegemukan, kencing manis, sakit jantung dan sebagainya.
Antara amalan terbaik ialah menggalakkan anak-anak membawa bekalan makanan dari rumah ketika ke sekolah. Melalui cara ini juga sebagai ibu bapa, kita dapat memastikan anak-anak mendapat khasiat secukupnya daripada pemakanan mereka kerana kita sendiri yang menyediakan makanan tersebut. Amalan membawa bekalan makanan bukan sekadar mampu mencegah anak-anak daripada kes keracunan makanan bahkan memupuk sikap jimat-cermat.
Oleh itu, miliki Stephen Joseph Classic Lunchbox untuk memudahkan anda pek menu makan tengah hari si manja ketika di sekolah dengan mudah. Di datangkan dalam pelbagai variasi warna dan corak, beg bekal makan yang comel ini mempunyai keluasan tempat letak bekas makan dan minum yang mencukupi  dengan ciri-ciri pemegang  botol air yang kuat agar tidak berubah tempat. Terdapat juga poket tambahan berzip, untuk anda meletakkan sudu dan garfu atau buku kegemaran si manja. Materialnya diperbuat daripada 100% polister, dan ia sangat mudah dibersihkan jika terkena kekotoran.

STEPHEN JOSEPH JENAMA DIPERCAYAI

Alexandra”Alix”Buckley merupakan Pengasas Stephen Joseph Inc. Sejak 1981, Stephen Joseph telah penuh dedikasi menghasilkan produk yang unik dan menarik
Mantra,
Kami fokus pada kemasan
Kami hasilkan produk berkualiti tinggi
Kami mahukan pelanggan berasa gembira

PILIHAN BEG BEKAL MAKANAN YANG MENARIK

Stephen Joseph Classic Lunchbox (Boy Zoo)

Stephen Joseph Classic Lunchbox (Castle)

Stephen Joseph Classic Lunchbox (Transportation)

Stephen Joseph Classic Lunchbox (Owl)

Stephen Joseph Classic Lunchbox (Girl Horse)

Stephen Joseph Classic Lunchbox (Ballet)

Stephen Joseph Classic Lunchbox (Fox)

Stephen Joseph Classic Lunchbox (Girl Zoo)

Stephen Joseph Classic Lunchbox (Dino)

Stephen Joseph Classic Lunchbox (Cupcake)

Stephen Joseph Classic Lunchbox (Ladybug)

Stephen Joseph Classic Lunchbox (Monkey)

Stephen Joseph Classic Lunchbox (Butterfly)

Stephen Joseph Classic Lunchbox (Pirate)

Stephen Joseph Classic Lunchbox (Girl Farm)

Stephen Joseph Classic Lunchbox (Superhero)

Stephen Joseph Classic Lunchbox (Space-A)

Stephen Joseph Classic Lunchbox (Airplane)

Stephen Joseph Classic Lunchbox (Flower)

Stephen Joseph Classic Lunchbox (Unicorn)

Stephen Joseph Classic Lunchbox (Bird)

CIRI-CIRI

Saiz:  7.5 inci x 10 inci x 3 inci
Umur: 2+ Tahun
100% Polister
Tertutup Sepenuhnya
Rekaan Teliti
Poket Tambahan Berzip

PANDUAN UNTUK ANAK BAWA BEKAL MAKAN KE SEKOLAH

Hasilkan Bento

Bento adalah istilah Jepun yang merujuk kepada bekal makanan berupa nasi dan lauk pauk yang dibentuk secara kreatif dan diletakkan di dalam bungkusan praktikal yang boleh dibawa ke mana sahaja. Oeh itu, bagi menjadikan bekal anak sentiasa kelihatan enak, sediakan bekal anak menbgikut konsep bento ini. Sebagai contoh, bentukkan nasi goreng menjadi bentuk beruang atau sandwich berbentuk ayam. Pasti ia akan membangkitkan selera anak untuk menikmatinya.

Saiz Hidangan Bersesuaian Dengan Umur Anak

Saiz hidangan juga amat penting dalam memastikan bekal kekal enak dimakan hingga ke petang. Anak-anak kecil tidak makan dengan terlalu banyak. Oleh itu,bekalkan mereka dengan jumlah makanan yangsecukupnya bagi mengelakkan makanan tidak habis dan juga pembaziran.

Guna Bekas Makanan Yang Bersesuaian

Guna bekas makanan comel yang  mempunyai ruang-ruang kecil. Ia amat berguna bagi mengasingkan nasi, lauk dan sayuran. Elakkan dari meletakkan lauk pauk sampingan secara terus ke atas nasi kerana ia akan menjadikan nasi menjadi kembang dan tidak sedap. Silap langkah, mungkin boleh menjadi basi.

Elakkan Lauk Yang Terlalu Berkuah

Kanak-kanak memang lasak dan aktif. Jika anda membekalkan mereka dengan bekal makanan yang terlalu berkuah, potensi untuk bekal tersebut melimpah keluar adalah tinggi. Jika hal ini terjadi, selain dari mengotorkan pakaian serta beg bekal, makanan yang dibekalkan juga pasti kurang enak.

Sedia Sajian Mudah Dimakan

Sediakan lauk pauk ringkas yang enak dinikmati walaupun telah dimasak dalam jangka masa yang lama. Sebagai contoh, telur dadar, sotong bersambal dan ayam goreng. Menu-menu ini atara yang masih enak dinikmati walaupun telah sejuk. Elakkan juga lauk pauk yang bersaiz besar dan bertulang bagi memudahkan si kecil menikmati bekalan mereka.

Untuk Pembelian & Maklumat Lanjut Hubungi:

Applecrumb & Fish
Telefon: +603 61436088
Emel:  info@applecrumbyandfish.com
Website:  www.applecrumbyandfish.com
Facebook: Applecrumby & Fish


BENGKEL PENYUSUAN PIGEON DAPAT SAMBUTAN & SOKONGAN IBU BAPA

Kegagalan memberikan penyusuan efektif menyebabkan bayi tidak dapat membesar dengan baik dan mungkin susu ibu pula yang dipersalahkan. Penyusuan tidak efektif dan ditambah pula dengan teknik yang tidak betul menyebabkan luka puting, bengkak susu dan sebagainya membuatkan sesetengah ibu serik untuk memberikan susu badan. Banyak kebaikan diperoleh oleh bayi yang diberikan susu ibu. Bayi akan mendapat semua zat makanan yang diperlukan, terhindar daripada jangkitan-jangkitan penyakit . Oleh itu, setiap ibu dan bapa yang bakal atau telah menimang cahaya mata perlu mempunyai cukup ilmu dalam meneruskan kaedah penyusuan susu ibu hinggalah anak berusia 2 tahun dengan berjaya.

Atas permintaan ramai peneraju jenama terkemuka produk penjagaan khas buat ibu dan bayi, Pigeon, telah menganjurkan bengkel penyusuan iaitu ‘The Successful Journey to Breastfeeding Workshop’ yang berlangsung pada 22 Julai lalu di Sunway Medical Centre. Pada kali ini, Pigeon menampilkan beberapa panel hebat, istimewa buat mereka yang mengambil bahagian dalam siri ini iaitu, Pengarah Urusan Pigeon Malaysia; Masaki Tago, Penasihat Penyusuan; Puan Salmiah Dato Haji Talib, Pakar Paedratric Dermatologist; Dr Leong Kin Fon dan Prenatal, Postpartum Yoga Trainer & Baby Massage Instructor; Natsuko Yamamoto.

Mengambil iktibar daripada sambutan hangat tahun lalu, siri bengkel tahun ini telah dirancang dan mempunyai sesi khusus bagi kedua-dua ibu bapa di setiap lokasi. Bengkel tahun ini mengkhususkan cara penyusuan dengan berjaya, juga merangkumi cara mengurut yang betul dan penjagaan kulit si manja.
Ini merupakan peluang terbaik ibu bapa untuk mempelajari teknik penjagaan bayi daripada pakar terunggul. Bagi mereka yang baru atau bakal bergelar ibu dan bapa, peluang sebegini tidak harus dilepaskan.  Dengan adanya bengkel sebegini, bukan sahaja memberi informatif dan berguna bagi para ibu bapa, tetapi juga seronok dan interaktif. Yang pentingnya, mereka akan pulang dengan pengetahuan yang dapat memberikan perubahan bermakna kepada bayi mereka melalui cara-cara urutan, penyusuan dan mandian yang betul.

Bengkel  seumpama ini juga turut diadakan di beberapa bandar  terpilih seluruh Malaysia bertujuan mendidik para ibu bapa bukan hanya kaedah penyusuan yang berjaya tetapi mengenai cara-cara mengurut bayi dan juga cara penjagaan kulit bayi oleh profesional penjagaan kesihatan bayi. Setiap bengkel  dimulakan dengan ceramah oleh wakil daripada Pigeon Malaysia, Pakar Pediatrik dan jurulatih yang berkelayakan. Untuk maklumat lanjut boleh layari www.pigeon.com.my atau lawati facebook www.facebook.com/PigeonMy


STEPHEN JOSEPH FLIP & SIP BOTTLE – BOTOL AIR BEBAS BPA DATANG DALAM PELBAGAI CORAK MENARIK

Selain cerewet makan, kanak-kanak juga sukar apabila disuruh minum air. Seperti diketahui keperluan air sangat penting untuk tubuh badan manusia. Badan manusia memerlukan air untuk meneruskan proses penghadaman dan perkumuhan. Kekurangan cecair dalam badan akan membuatkan suhu badan meningkat serta mudah mendapat masalah sembelit dan jangkitan kuman pada saluran air kencing. Si kecil memang tidak peduli semua itu. Mereka asyik bermain tanpa memikirkan masalah yang bakal dihadapi. Jika tidak disuruh bahkan sehingga tahap memaksa untuk minum mereka tidak kisah untuk minum air. Menyuruh anak minum air kadang kala menjadi tekanan kepada ibu bapa. Bagaimana mengatasi masalah ini?
Sediakan bekas minuman kegemaran. Bukankah kanak-kanak gemarkan sesuatu yang menarik, maka ambil kesempatan ini untuk menyediakan bekas minuman yang bermacam rekaan, corak dan warna serta dihiasi karektor kartun kegemaran mereka.  Tentu sahaja cara ini dapat menarik perhatian mereka untuk minum air. Dapatkan botol air Stephen Joseph Flip & Sip Bottle, ia pasti membantu sekaligus memudahkan si kecil minum air demi kesihatannya.
Stephen Joseph Jenama Dipercayai

Alexandra”Alix”Buckley merupakan Pengasas Stephen Joseph Inc. Sejak 1981, Stephen Joseph dengan penuh dedikasi telah menghasilkan pelbagai produk yang unik dan menarik
Mantra,
Kami fokus pada kemasan
Kami hasilkan produk berkualiti tinggi
Kami mahukan pelanggan berasa gembira

PILIHAN  PELBAGAI TEMA COMEL!
Setiap botol bersaiz 300ml dan sesuai untuk kegunaan kanak-kanak berusia 3 tahun ke atas. Ia datang dalam bentuk yang menarik dan pelbagai tema, warna serta corak yang cantik.

Stephen Joseph Flip & Sip Bottle (Transportation)

Stephen Joseph Flip & Sip Bottle (Butterfly)

Stephen Joseph Flip & Sip Bottle (Owl)

Stephen Joseph Flip & Sip Bottle (Dino)

Stephen Joseph Flip & Sip Bottle (Boy Zoo)

Stephen Joseph Flip & Sip Bottle (Princess)

Fungsi penyedut dan penutup botol direka dengan baik bagi mengelakkan tumpahan air berlaku. Ia sesuai untuk kegunaan harian si kecil ke sekolah mahupun taman permaianan.

WOW MENARIK!

Info Stephen Joseph Flip & Sip Bottle:

BPA Free
BPA, PVC  & Phthalate free
Dilengkapi dengan dua penyedut
Bukan untuk kegunaan ketuhar gelombang – Tidak sesuai untuk cecair panas, air bikabornat dan pulpy jus

Untuk Pembelian & Maklumat Lanjut Hubungi:

Applecrumb & Fish
Telefon: +603 61436088
Emel:  info@applecrumbyandfish.com
Website:  www.applecrumbyandfish.com
Facebook: Applecrumby & Fish


TIP UNTUK DAPATKAN PUNGGUNG YANG CANTIK SELEPAS BERSALIN

Seiring dengan perjalanan masa dan peningkatan usia, secantik dan sepejal mana pun punggung seseorang wanita itu, ianya pasti akan turut berubah seperti mengecut, melorot dan kendur jika tidak dijaga dengan baik, lagi-lagi bila sudah beranak-pinak. Sebagai panduan dan rujukan untuk wanita ikuti beberapa tips agar dapat mencantikkan kembali bahagian punggung anda.
DO & DONTS

Lakukan aktiviti berbasikal dan berenang dengan kerap. Percayalah ia mampu memberi bentuk yangcantik dan pejal kepada punggung anda.

Makan dalam kuantiti yang sedikit tetapi secara kerap. Langkah ini dapat meningkatkan kadar metabolisme badan untuk untuk membakar kalori setiap hari. Bahagikan waktu makan anda kepada lima kali. Tiga kali untuk hidangan utama (sarapan, makan tengah hari dan makan malam) dan dua kali untuk snek.

Mulakan program 10,000 langkah sehari. Lebih banyak kalori yang terbakar setiap hari, lebih kecil dan menawan punggung dan paha yang akan dimiliki. Cara mudah untuk membentuk bahagian badan ini ialah dengan berjalan kaki.

Jika ingin yang terbaik, lakukan senaman naik turun tangga. Amalkan menggunakan tangga ketika naik ke aras atas. Lakukan aktiviti ini sekitar 5 minit sahaja sudah memadai.

Tinggalkan makanan pedas. Pengambilan makanan sebegini membuatkan pengumpulan lemak di bahagian paha dan pinggang akan bertambah teruk. Wanita yang mempunyai bentuk badan seperti buah pir, harus elakkan makanan ini sama sekali.
Jika memerlukan anda bekerja mengadap komputer seharian, bangun sekali sekala secara kerap. Ini mengelak anda hanya duduk sahaja dikerusi. Antara sebab punggung wanita lepas melahirkan anak semakin melebar disebabkan perbuatan duduk yang terlalu lama dikerusi.

SENAMAN CANTIKKAN PUNGGUNG

Langkah 1 – Baring Telungkup atau Meniarap
Untuk merehatkan otot-otot punggung dan perut. Untuk permulaan boleh gunakan bantal nipis dan baring santai pada perut.
Langkah 2 – Menekan Siku
Bagi membentuk semula atau mempertahankan lengkung bawah pinggang, angkat tubuh bahagian atas dengan cara menekan siku, pertahankan pinggul di bawah dengan punggung dalam keadaan relaks dan kepala pada posisi yang menyenangkan.
Langkah 3 – Menekan ke atas
Untuk membentuk kembali atau mempertahankan lengkung normal punggung untuk mendorong disk kembali ke tempatnya. Tangan dengan kedua-dua tapak tangan di bawah bahu, punggung relaks dan luruskan siku. Angkat tubuh bahagian atas dan pertahankan pinggul di bawah (punggung dilekuk). Lakukan 7 gerakan pertama dengan hitungan teratur 3 gerakan terakhir tahan selama 5 hitungan.
Langkah 4 – Menguatkan Otot Punggung
Letakkan kedua belah tangan disisi tubuh
Kedua tangan diletakkan sejajar bahu ke sisi tubuh (seperti kapal terbang)
Kedua tangan di atas kepala (seperti superman). Angkat tangan, bahu dan kepala dari lantai kemudian kencangkan otot-otot punggung. Kedua kaki boleh diangkat.
Langkah 5 – Meregangkan Punggung seperti Kucing
Bertumpu pada tangan dan lutut (seperti merangkak), tegangkan perut dan lengkungan punggung ke atas kemudian lenturkan ke bawah.
Langkah 6 – Membongkok ke depan dengan tepat
Untuk meningkatkan perhatian terhadap postur tubuh, membongkok dengan menekuk tubuh ke depan, kemudian letakkan kedua tangan di pinggang bawah untuk melengkungkan tubuh kembali ke depan. (boleh dilakukan dengan berdiri)
Langkah 7 – Memusing Tubuh
Untuk meregangkan sisi tubuh. Kedua tangan diselangkan di depan dada, kedua kaki diletakkan di lantai. Pusing tubuh bahagian atas pada satu sisi (kiri), kemudian ke sisi lainnya (kanan)
Langkah 8 – Menekuk ke belakang
Untuk merelakskan punggung atau membentuk kembali/mempertahankan lengkung punggung. Letakkan kedua tangan di belakang pinggang bawah, kemudian lengkungkan tubuh ke belakang, pertahankan kedua lutut tetap lurus. Kembali ke posisi tegak.

Sumber: Internet